X: lokakuuta 2015\nTakkivarkailla äidin vaatekaapilla - perfection! Tätä nyt on hetki jos toinenkin jo mietitty, jos(ko) mäkin tarvitsisin beigen villakangastakin talveksi. Päätös on tehty, tarvitsen. Ehdottomasti.\nTajusin tänään, että mullahan alkoi (taas) tavallaan viikon loma!? Loppuviikko on normaalistikin aina koulusta vapaa mutta tein ehkä henkilökohtaisen ennätykseni tänä vuonna, kun kävin koululla jopa neljä kertaa yhtenä viikkona. Mutta, sunnuntaina lähden opiskelijaristeilylle, joten alkuviikkokin on vapaa.\nTässä on muuten ihan huikeita juttuja tulossa!! Viikonloppuna Indiedays gaalat, Kaljaasi-opiskelijaristeily ja ensi viikolla valokuvaus eräälle yritykselle kouluprojektiin liittyen. Oon ihan super innoissani kaikista näistä suunnitelmista! Musta on ihanaa, kun on kivoja suunnitelmia odottamassa. Parasta.\nKuvat otettiin muuten viime viikonlopun Tampere-Imatra reissulla harmaatakin harmaampana päivänä mutta näistä tuli loppujen lopuksi aika kivoja. Mitä te tykkäätte?? :-)\nLähettänyt Anna Veikkanen klo 16:07 2 kommenttia:\nTunnisteet: Outfits, Syksy\nLähettänyt Anna Veikkanen klo 19:11 Ei kommentteja:\nMiksi sunnuntait tuntuu aina niin sunnuntailta? En oikeastaan ole ihminen, joka nauttisi sunnuntaipäivistä. Mä oon aina kokenut ne jotenkin niin harmaiksi päiviksi - päivä johon viikko loppuu ja josta seuraava viikko alkaa.\nHarmaita päiviä, lähtemisiä, paluuta, valmistautumista m a a n a n t a i h i n, läksyjä, väsymystä.\nNousin äsken junaan kohti Helsinkiä ja on niin pimeää, että hädin tuskin erotin junan vieressä seisovia ihmisiä. Koko kaupunki on hautautunut pimeään verhoon ja kostea asfaltti imee viimeisetkin valon rippeet.\nMusta paluumatkustaminen ei olisi ollenkaan näin kurjaa, jos se tapahtuisi esimerkiksi maanantaina tai vaikka tiistaina! Jotenkin tälläiset asiat vaan osuu aina sunnuntaille. Toisaalta, jos aurinko paistaisi nyt kirkkaalta taivaalta, fiilis olisi varmaan vähän parempi. Ei tähän masisteluun tepsi muu kuin spotifyn loppumattomat biisilistat, villasukat ja hautautuminen sohvan nurkkaan.\nLoppupiristyksenä; VR:llä on ilmeisesti jonkin näköiset matkalippujen tarkistusviikot meneillään. Matkustin perjantaina Tampere-Imatra väliä ja liput tarkistettiin ainakin viisi kertaa. Luultavasti enemmänkin, menin varmaan laskuissa sekaisin. Yhdellä kerralla söin suu täynnä evästä, otin katsekontaktin konnariin mutta en jaksanut tehdä asian eteen enempää. Luonnostellessani tätä tekstiä olin istunut junassa alle kymmenen minuuttia ja liput tarkastettiin sillä aikaa jo kaksi kertaa. Don't be so suspicious god damnit......\nLähettänyt Anna Veikkanen klo 18:12 2 kommenttia:\nNyt liikutaan niin mun epämukavuusalueella mutta päätin siitä huolimatta kokeilla! Jotenkin olen juuttunut siihen ajatukseen, että ei mulla ole aikaa leipoa. Näinhän se asia ei kuitenkaan ole, sillä tämäkin kakku väsättiin siivousurakan parissa juuri ennen vieraiden tuloa!\nTein siis suklaisen raakakakun mun synttäreille, joka keräsi kyllä kaikkien vieraiden kehut!\n(Valmistusaika noin 30min + 1h)\n5dl kivettömiä taateleita\nTarvitset myös irtokakkuvuoan, joka on halkaisijaltaan noin 18cm! Meiltä ei tälläistä entuudestaan löytynyt, joten ostin kiireessä tietysti vähän isomman (24cm) eli itse jouduin lähes tulkoon tuplaamaan osan raakaineista.\nAloita pohjan teosta! Murskaa pähkinät pieneksi muruksi. Lisää taatelit, raakakaakaojauhe ja kookosöljy. Hienonna tasaiseksi.\nPingota leivinpaperi vuoan pohjalle ja painele seos päälle. Voit painella seosta myös hieman vuoan reunoja vasten. Laita vuoka jääkaappiin.\nMittaa taatelit, kookosöljy, kaneli ja vesi sekoittimeen. Näistä pitäisi muodosta paksuhko, tasainen tahna. Koostumuksen tulisi olla kiinteä mutta kuitenkin helposti levittyvä. Levitä täyte pohjalle ja laita vuoka takaisin jääkaappiin.\nMittaa kookosöljy, kaakaojauhe, siirappi ja vesi kulhoon ja vatkaa seos tasaiseksi. Levitä kuorrutus vuokaan ja anna jähmettyä jääkaapissa vähintään tunnin verran.\nMulla oli kaapissa vielä pari raakasuklaalevyä ja pakkasessa marjoja, joten inspiroin koristelun lopuksi vielä ihan itse! Raakasuklaapalat ovat siis Ombarin gojimarjaa ja Goodion blueberryä :-)\nFiilikset ensimmäisen raakakakun jälkeen? Ei yhtään niin hankala, mitä kuvittelin. Melko nopea valmistaa! Super herkullinen ja vie kyllä makean nälän alta aikayksikön! = SUOSITTELEN!\nOmat vinkit: Taateleita tulee tähän kakkuun ihan useampikin desilitra, joten päätin mennä siitä, missä aita on matalin.. Haahuilin pähkinähyllyllä ja huomasin taatelipaketin, jossa taatelit olikin jo puristettu "nestemäiseen" muotoon (250g). Hinta oli about euro. Tämähän sopi minulle! Laskeskelin, että noin kaksi pakettia luulisi riittävän ja näin jälkeen päin ajateltuna kakun koostumus oli kyllä musta ihan oikeanlainen. Eli selvää säästöä ;)\nKuorrutus oli tässä kakussa se makein osa. Siirappi tuo tietynlaista rakennetta mutta itselläni sitä taisi lurahtaa vähän liikaakin. Tämän kanssa kannattaa siis olla tarkkana!\nLähettänyt Anna Veikkanen klo 15:39 2 kommenttia:\nTunnisteet: Juhlat, Ruuanlaitto\nMun oikea synttäripäivä oli eilen mutta varsinaisia juhlia juhlittiin pienellä porukalla jo viime lauantaina! Eilinen meni arkipäivänkin takia rauhallisesti mutta pääasiassa siksi, että täällä ollaan nyt ihan flunssan nujertamina sängyssä. Harmittaa, että tauti osui just eiliselle mutta tehtiin siitä huolimatta Antin kanssa kivoja spessujuttuja :-)\nTässä ollaan vielä tosi nuoria mutta muistan esimerkiksi 15-vuotiaana miettineeni, että härreguud yli kakskymppiset on v a n h o j a. Sen ikäisenä pitäisi olla elämä reilassa ja kohta puoliin perheen perustaminen edessä. Onhan nämä ajatukset ja muut tavoitteet tässä vuosien mittaan hieman muuttuneet mutta siihen suuntaan tässä kai ollaan menossa.\nTänään eksyin vanhojen valokuvien pariin vaikka kuinka pitkäksi aikaa ja senkin takia tässä vanhoja muistelen! On tässä 21 vuodessa myös viisastuttu - ainakin siitä 15-vuotiaasta teinitytöstä. Itsevarmuutta on tullut roppakaupalla lisää, muiden mielipiteet on jossain taka-alalla, enää ei ole niin väliä tuleeko niitä onnitteluja facebookissa kaksi vai kolme sataa. Kunhan ne tärkeimmät tyypit muistaa ja pysyy lähellä! :-)\nPssst... Ekassa kuvassa näkyvän raakakakun ohjetta tulossa blogiin lähipäivinä!!\nLähettänyt Anna Veikkanen klo 19:01 Ei kommentteja:\nTunnisteet: Juhlat, Tyttöjen juttuja, Ystävät\nHirveä into blogata mutta ei mitään sanottavaa? Musta tuntuu, että oon ammentanut kaiken sanottavani koulutehtäviin. Eilenkin jumituin moneksi tunniksi sohvalle kirjoittamaan arviota lukemastani kirjasta ja olo oli sen jälkeen kyllä kaikkensa antanut!!\nNyt töiden loppumisen jälkeen on olevinaan niin paljon vapaa-aikaa. Mutta en ihan tosissani meinaa löytää aikaa edes telkkarin katsomiseen ja tuntuu, että siinäkin hengähdyshetkessä olisi tehtävä toisella kädellä jotakin, laitettava ruokaa, siivottava ja mietittävä samalla espanjan verbitaivutuksia. Päässä pyörii about 73291 ajatusta ja deadlinea samaan aikaan!\nMiksi syksyllä on aina jotenkin niin paljon kaikkea? Tuntuu, että aikuisetkin voivottelevat työurakoitaan juuri syksyisin. Ehkä se ensi viikon syysloma tulee mulle ihan hyvään saumaan! Sitä ennen tulisi vielä hoitaa vihoviimeiset kouluhommat, pitää hauskaa tämän illan approssa ja viettää mun synttäreitä!! :-) Keskitytään niihin kivoihin juttuihin, niin eiköhän tästä syksyn puristuksestakin selvitä!\nLähettänyt Anna Veikkanen klo 13:50 Ei kommentteja:\nTunnisteet: Ajatukset, Fiilikset, Syksy\nSiis kattokaa näitä kuvia - oon niin fiiliksissä tästä syksystä!! <3 Ja myös mun lempparikuvaajasta Ennasta! Mulla oli ihan valinnanvaikeus kuvia valitessa...\nMikä olisikaan parempi viikon alku kuin maanantainen koulupäivä, joka muuttuukin vapaapäiväksi?? Heräsin aamulla kellonsoittoon ja sain viestin, että älä tule kouluun, tunnit peruttu. Sen sijaan, että olisin jäänyt sänkyyn makoilemaan, lähden juoksulenkille aurinkoiseen ja kirpakkaan syysaamuun! Juoksukin kulki taas paremmin kuin hyvin, huutomerkki huutomerkki huutomerkki. Nyt on ainakin energiatasot ladattu, hommat hyvässä aikataulussa, syysloma siintää jo silmissä ja illalla mua odottaa myös dinneri koulutyttöjen kanssa. Ööö, voiko parempaa viikon alkua toivoa??\nLähettänyt Anna Veikkanen klo 12:48 Ei kommentteja:\nTunnisteet: Fiilikset, Outfits, Syksy\nMustaa, nahkaa ja vähän eläinkuosia kuulostaa aika rokilta ja tuo mun mieleen melko kyseenalaisiakin asuja.. Mutta tämä asu on jo nyt yksi mun lemppareista! Vähän bad ass-meininkiä.\nNuo housut on myös ehdoton lemppari, enkä ymmärrä miten oon pärjännyt ilman niitä! Oon alkanut kyllästyä siihen ainaiseen farkkujen lahkeiden käärimiseen, vyötärön nykimiseen, (EPÄMUKAVUUTEEN) ja siihen, että ne on farkut. Tälläiset siistit jokapaikanhousut onkin olleet hakusessa jo hetken ja tämä täydellinen pari löytyi Ginasta ihan muutamalla kympillä. Loistava sijoitus, suosittelen!\nSuperia perjantaita!! :-)\nLähettänyt Anna Veikkanen klo 09:00 Ei kommentteja:\nMä olen suuri muumifani, joten kavereiden ja isin kanssa heitellään vieläkin tuttuja repliikkejä harvasen päivä. (Ehh, en mä kuitenkaan niin iso fani ole, että multa löytyisi esim koko muumimukikokoelma tai muuta vastaavaa)\nPienempänä olin ehkä salaa Aliisa-fani. Ja Pikku Myystähän kaikki tykkäsi. Huomasin näitä kuvia muokatessani, että tässä asussa yhdistyy musta molemmista hahmoista jotakin. Maiharit taitaa löytyä kummaltakin, a-linjainen mekko, (puolikas) nuttura pään päällä...\nAnyway, tän postauksen ei pitänyt mennä pelkästään muumisatuiluksi...\nKuusi (6) euroa. (!!) Ihka uudesta käyttämättömästä mekosta, jossa oli hintalappukin kiinni.\nTämäkin piileskeli jossakin kommenttiboksissa mutta fiksuna tyttönä skrollailin kuvakommentit alas asti. Katselin kuvaa vähän aikaa ja mietin, että eipä ole muuten yhtään mun tyylinen mekko - ja siksi se onkin niin kiva! Mulla ei ollut harmainta aavistusta istuuko mekko mulle vai ei mutta ajattelin, että kuuden euron satsaus ei kyllä mun(kaan) lompakkoa ihan liikaa rasita. Kotona mun naamalle levisi kyllä voitonriemuinen hymy kun mekko oli niin super kiva ja istuikin vielä tosi hyvin!\nLähettänyt Anna Veikkanen klo 09:17 Ei kommentteja:\nTunnisteet: Kirppislöytöjä, Outfits, Syksy\nMun viikko näyttää rennolta mutta samalla työntäyteiseltä. Eli koulutöiden täyteiseltä siis! Itse luentojahan mulla on oikeasti aika tosi vähän mutta näin syksyn edetessä niitä itsenäisiä hommia alkaa kertyä. Onneksi olen kuitenkin ihan hyvin aikataulussa, joten eiköhän tästä selvitä!\nViikonloppuna edessä olisi serkkupojan rippijuhlat, sukulointia, Imatraa ja kaverin firman bileet. Ainiin ja viikolla mulla olisi myös syksyn ekat approt ja eräs bisnesillallinen, josta oon aika innoissani!\nTiesin, että töiden loppuessa mulle pamahtaa jossain vaiheessa jonkin sortin henkinen kriisi. Ja luulen, että se on nyt parhaillaan käymässä päällensä! En aio antaa sille kuitenkaan yliotetta musta, päin vastoin aion nauttia tästä vapaudesta ja (ainakin melko) tyhjästä kalenterista!\nJännästi se kalenteri vaan kuitenkin aina täyttyy vaikka luulen ehkä viikkoa tai paria aiemmin, että eihän mulla mitään menoa ole.. Toisaalta nautin paikasta toiseen viilettämisestä ja aikatauluista, jotka luo tiettyjä raameja ja rytmejä mun arkeen. Mutta nautin mä myös niistä rauhallisista päivistä. Viikon syysloma (ja mun synttärit!) siintää jo parin viikon päässä - sitä kohti tasaisen reippaalla ja energisellä tahdilla!\nViime sunnuntaina pääsin ekaa kertaa käyttämään tätä superkivaa takkia!! Mitään muuta erikoista sanottavaa asusta mulla ei sitten olekaan. Aika perussettiä täällä päin! :-)\nTänään on perjantai ja mulla on aika kiva fiilis tulevasta viikonlopusta! Viimeisetkin työvuorot on nyt ohi ja kalenteri näyttää tyhjää - vihdoinkin hetki aikaa hengähtää ja nauttia. Tämän päivän mä aloitin hyvällä aamiaisella ja kouluhommilla ja kohta ajattelin lähteä ulos reippailemaan. Iltapäivällä mahdollisesti Bik Bokin outlettiin (ellen ahdistu liikaa siitä teini-ihmismassasta) ja illalla mulle lupailtiin kuulemma viiden tähden illallista.. Kuulostaa aika hyvältä perjantailta??\nVietetään i h a n a viikonloppu <3\nLähettänyt Anna Veikkanen klo 11:27 Ei kommentteja:


Oppositiopuolueet: Hallituksen esitykset soten ja maakuntien rahoituksesta ovat niin puutteellisia, että niitä ei voi hyväksyä | KD-Lehti\nSeuraava ”Suomessa on yllättävän paljon Israel-rakkautta” – Israelin Suomen-suurlähettiläs hämmästyi Edellinen Presidentti Trumanin innostavasta tarinasta syntyi kirja\nOppositiopuolueet: Hallituksen esitykset soten ja maakuntien rahoituksesta ovat niin puutteellisia, että niitä ei voi hyväksyä\n18.5.2018 klo 10:04 Politiikka Samuli Rissanen\n– Sipilän hallitus väheksyy eduskuntaa, sanovat oppositioryhmien valtiovarainvastaavat Peter Östman (KD), Mats Nylund (Rkp), Kari Uotila (vas.), Ozan Yanar (vihr), Timo Harakka (sdp) ja Toimi Kankaanniemi (Ps).\nOppositiopuolueet ovat laatineet varsin poikkeuksellisen yhteisen eriävän mielipiteen valtiovarainvaliokunnan lausuntoon sote- ja maakuntauudistukseen liittyen. Oppositiopuolueiden valtiovarainvastaavat kertovat, että soten kuluarviot ovat tekemättä eikä valiokunta voi hyväksyä miljardien taloudellista riskiä.\nKaikki oppositiopuolueet eli Sdp, PS, Vihreät, Vasemmisto, Rkp ja KD toteavat, että hallituksen esitykset soten ja maakuntien rahoituksesta ovat niin puutteellisia, että niitä ei voi hyväksyä.\n– Sipilän hallitus väheksyy eduskuntaa, sanovat ryhmien valtiovarainvastaavat Timo Harakka (sd.), Ville Vähämäki (ps.), Ozan Yanar (vihr.), Kari Uotila (vas.), Mats Nylund (RKP) ja Peter Östman (kd.).\nValtiovarainvaliokunta on useaan otteeseen pyytänyt turhaan valtiovarainministeriöltä perusteltua ja huolellista arviota lyhyen ja pitkän aikavälin sote- ja maakuntauudistuksen kustannuksista.\n– Tämä on erityisen vastuutonta siksi, että markkinoiden avaamista on käytännössä mahdoton peruuttaa, kun se kerran on tehty, oppositiosta muistutetaan.\n– Pidämme yli puoluerajojen sote- ja maakuntauudistuksen taloudellisia riskejä aivan kohtuuttomina. Esitämme yksimielisesti sosiaali- ja terveysvaliokunnalle, että se hylkäisi kaikki hallituksen esitykset\nValtiovarainvaliokunta julkaisi hyvin kriittisen lausunnon, josta ilmenee, että valinnanvapaus aiheuttaa merkittäviä kustannuksia sekä muutosvaiheessa että vuosien kuluessa.\n– On jopa todennäköistä, että väitetyn kolmen miljardin säästöjen sijaan aiheutetaan päinvastoin miljardiluokan lisäkustannukset, opposition edustajien tiedotteessa todetaan.\nPelkästään lähivuosien muutoskustannukset aiheuttavat valiokunnan kuulemien asiantuntijoiden mukaan jopa kahden miljardin euron kustannusriskin.\nKuluja syntyy välittömästi asiakassiirtymistä, sopeuttamistarpeista, palkkaharmonisoinnista, ICT-kuluista ja palveluiden uudelleenjärjestämisestä. Osa kustannuksista jää rasittamaan maakuntia pysyvästi, eikä niihin ole varauduttu samaan aikaan käsiteltävässä valtiontalouden kehyksessä.\n– Hallitus ei osoita mekanismia, jolla sote-malli tuottaisi väitetyt säästöt. Sen sijaan valtiovarainvaliokunnassa on ilmennyt, että valinnanvapaus lisää kustannuksia merkittävästi.\n– Tuottajat voivat siirtää kustannuksia, valikoida asiakkaitaan (kermankuorinta), ylihoitaa terveitä ja alihoitaa sairaita. Terveyserot kasvavat, eivät supistu. Markkinoita uhkaa keskittyminen ja hintasanelu. Maakunnilla ei ole riittävästi välineitä hillitä kustannuksia ja hyötyä tehostamisesta, opposition valiokuntavastaavat toteavat.\n– Pidämme yli puoluerajojen sote- ja maakuntauudistuksen taloudellisia riskejä aivan kohtuuttomina. Esitämme yksimielisesti sosiaali- ja terveysvaliokunnalle, että se hylkäisi kaikki hallituksen esitykset.


Viitostien tietyöt aiheuttavat poikkeuksia liikenteessä ensi viikolla - Savon Sanomat\nSavo 29.07.2019 17:25\nArkistokuva Viitostiestä vuodelta 2017. Kuva: Juha Poutanen\nViitostien Mikkeli–Nuutilanmäki -hanke on edennyt. Tämän viikon alkupuolella Tuppuralan ja Kinnarin eritasoliittymien väliltä avataan liikenteelle oikean puoleinen eli eteläinen puoli Viitostiestä.\nViitostien liikenne ohjataan eteläiselle puolelle tietä sulkuaitojen avulla. Uusi avattava tieosuus on noin 700 metriä pitkä ja alueen nopeusrajoitus on 50 kilometriä tunnissa. Tien pohjoispuolella rakennustöitä jatketaan siltojen nykyisen valtatien kohdalla.\nNykyisen sillan kannen (S2A) purkutyön vuoksi Launialankatu suljetaan Poronkadun ja Anssinkadun väliltä ensi viikon maanantaista torstaihin 5.–8. elokuuta. Tarkalleen sulku aloitetaan maanantaiaamuna kello kuudelta ja sulku kestää torstaiaamuna kello viiteen saakka.


Muistatko vielä miltä markat tuntuivat? | op.media\nMuistatko vielä miltä markat tuntuivat?\nTörmäsin lelukaupassa käydessäni Monopoli-pelin uuteen versioon. Pelissä moni asia on kuten ”vanhoina hyvinä aikoina”, mutta kehitystäkin on tapahtunut. Rahasuorituksia ei enää hoideta paperisilla rahoilla, vaan kortinlukulaiteella ja pankkikorteilla.\nTarkastellessani pelin Digitaalinen Pankki –versiota, huomasin närkästyväni siitä, että lapsuuden klassikkopeliin oli menty kajoamaan julkealla tavalla. Tunne sukua sille, kun käteisen varaan vannova kansalainen huomaa astelleensa pankkiin, josta ei saa fyysistä paperirahaa.\nMuistan järkyttyneeni konttoreiden rahattomuudesta ensimmäistä kertaa vuosia sitten. Kävelin käteisnostoaikein hakemaan minulle osoitettua rahalähetystä helsinkiläisestä pankkikonttorista. Kyhnyt jäivät saamatta, sillä konttorissa ei ollut lainkaan kassapalveluita. Toisin sanoen siellä ei ollut lainkaan rahaa. Kerroin tarinaa ystäväpiirilleni tuohtuneena: ”Mitä hyötyä on pankista, jossa ei ole rahaa?” Osa minusta on edelleen samaa mieltä, mutta oikeasti tarvitsen käteistä rahaa hyvin harvoin. Uudet maksamisen tavat valtaavat alaa ja pian käteinen raha painunee hiljalleen muistojen aarreaittaan. Nykyään käteistä rahaa tarvitaan lähinnä markkinoilla, toreilla ja talviriehoissa, joissa muovinen raha on vielä vieras käsite.\nHammaskeijulle ei kortti kelpaa\nKäteistä tarvitaan toriostosten lisäksi lapsiperheessä, sillä hammaskeijun tyynyn alle jättämä tieto tilisiirrosta tuskin herättää samanlaisia lämpimiä läikähdyksiä kuin kahden euron kolikko. Tosin tulen varmaankin näkemään ajan, jossa lapsenlapseni fiilistelevät hammaskeijun tilille siirtämää hammasrahaa. Fyysisen rahan käyttämisestä on tullut koko ajan harvinaisempaa. Verkkopankit, etämaksaminen ja kaverimaksaminen helpottavat elämään ja tekevät paperisesta rahasta merkityksettömämpää. Säästöpossuja on nykyään tarjolla nettipankissa ja possuun voi ”kilauttaa” pennosia, vaikkakin virtuaalisia sellaisia.\nOlen varhaiskeski-ikäinen ja varsin taipuvainen nostalgiaan. Sen ansiosta huomaan välillä kaipaavani aikoja, jolloin syötin ryppyisiä seteleitä bensa-aseman pumppuautomaattiin. Ehkä kyse ei ole niinkään setelin syöttämisestä fyysisenä toimintona, vaan tunteesta joka minut tuolloin valtasi. Olin lainannut isäni luukkulamppuista Mazda 323F:ää, kyydissäni oli viehkeää naisseuraa ja olimme matkalla ajamaan pill…korttelirallia Jyväskylän yöhön. Samalla kävimme ratsaamassa puhelinkopeissa olevista luetteloista läheisen huoltoaseman burgerikuponkeja. Olimme varmasti käyneet järsimässä viiden markan burgereita vähintään sadan ihmisen edestä, mutta puoleen hintaan saatu hampurilainen toi helpotusta opiskelijan taloudelliseen kurimukseen.\nLompakko ruosteisen Hiacen kojelaudalla\nToisaalta muistelen kaiholla myös aikaa, jolloin sain käyttööni ensimmäisen pankkikortin. Sellaisen sain kesällä 1995. Olin kesätöissä samalla rakennuksella enoni kanssa. Se oli elämäni ensimmäinen oikea työpaikka. Äitini opasti tuolloin, että pankkikortti pitää hankkia, sillä palkka maksettaisiin vain ja ainoastaan tilille. Hankin kortin, mutta huomasin hyvin pian, että rakennusliikkeen omistaja maksoi palkan suoraan käpälään. Reijo-nimisellä yrittäjällä oli punaisen Toyota Hiacen kojelaudalla paksu musta lompakko, joka oli täynnä sileitä satasen seteleitä. Tuosta kuluneesta mustasta lorsasta hän laski perjantaina jokaiselle työmiehelle viikon palkan ja kirjoitti antamansa summan muistivihkoonsa. Nykypäivänä vastaava menettely tuskin toimisi yhtä sulavasti ja verottajakin saattaisi kiinnostua melko leväperäiseltä vaikuttaneesta palkkakäytänteestä. Käteisellä maksetun palkan vuoksi pankkikorttini uhkasi jäädä vaille käyttöä, joten kiikutin Sibeliukset pankkikonttoriin. Ihmetys oli melkoinen, kun kävin suurieleisesti nostamassa rahaa seinästä. Tuolloin automaattikortti oli kaveripiirissäni harvinaisuus. Ja automaatista sai aina sileitä seteleitä käyttöönsä.\nPaperirahan kaipuuni liittyy ennen kaikkea markka-aikaan. 80-luvun puolivälissä julkaistut, historiamme viimeisen markkasarjan setelit ovat tehneet muistoihin syvät jäljet. Voin edelleen palauttaa mieleeni miltä kympin, kahdenkympin, viidenkympin ja satasen setelit näyttivät ja tuntuivat. Joskus harvoin sitä pääsi hivelemään jopa viidensadan seteliä, mutta omaksi sellaisen muistan saaneeni vain muutamia hassuja kertoja. Seteleistä uljain oli luonnollisesti 1000 markan paperilappu, jota koristi Anders Chydeniuksen piirretyt kasvot ja komea purjelaiva. Kääntöpuolella oli Suomenlinnan Kuninkaanportti. Sarjaan muuten luonnosteltiin aikoinaan myös viidentuhannen markan seteli, joka oltaisiin voitu ottaa käyttöön inflaation niin vaatiessa. Tuota tarvetta ei tosin ilmennyt ja eurot otettiin käyttöön vuonna 2002. Vaikka koen ajoittaista kaipuuta käteisen rahan käyttämiseen, on digitaalisen rahan käyttäminen kiistatta helpompaa kuin käteisen pyörittäminen. Elämä siirtyy jatkuvasti mobiilimmaksi ja tällä hetkellä paluu entiseen tuntuu varsin työläältä ajatukselta. Mitä helpommaksi rahan käyttäminen tulee, sen parempi. Itse asiassa odotan aikaa, jolloin minun ei tarvitsisi kantaa mukanani liutaa kortteja, vaan raha-asiat hoituisivat kokonaisuudessaan kännykällä. Vielä parempi jos homma toimisi ranteessa olevalla laitteella. Mitä helpompaa – sen parempaa. Oikeastaan ainoa ongelma muovirahassa ja digitaalisuudessa on se, että rahavarantojen arvoa on vaikea käsittää pelkkinä numeroina. Kun luottokortilla vinguttaa 500€ ulkomaiselle verkkokaupalle, ei se tunnu juuri miltään. Jos saman summan nostaa käteisenä ja kiikuttaa kivijalkakauppaan, tuntuu ostotapahtuma melkoisesti rajummalta.


Tässä artikkelissa kuvataan Microsoft Excelin PEARSON-funktion kaavasyntaksi ja käyttö.\nPalauttaa Pearsonin tulomomenttikorrelaatiokertoimen eli r:n, joka voi olla –1,0...1,0, raja-arvot mukaan lukien. Korrelaatiokerroin r osoittaa kahden arvojoukon välisen lineaarisen riippuvuuden määrän.\nPEARSON-funktion syntaksissa on seuraavat argumentit:\nMatriisi1 Pakollinen. Riippumattomien arvojen joukko.\nMatriisi2 Pakollinen. Riippuvaisten arvojen joukko.\nArgumenttien on oltava joko lukuja tai lukuihin viittaavia nimiä, matriisivakioita tai viittauksia.\nJos argumentit matriisi1 ja matriisi2 ovat tyhjiä tai niissä on eri määrä arvopisteitä, PEARSON palauttaa virhearvon #PUUTTUU!.\nPearsonin tulomomenttikorrelaatiokertoimen r kaava on:\njossa x ja y ovat otosten keskiarvot KESKIARVO(matriisi1) ja KESKIARVO(matriisi2).\nPearsonin tulomomenttikorrelaatiokerroin edellä oleville arvojoukoille (0,699379)


VARHAISKASVATUKSEN OHJAAJA, Lohjan seurakunta\nIlmoituksen osoite: https://tyopaikat.oikotie.fi/tyopaikka/1185647\nOletko kristillisen varhaiskasvatuksen ammattilainen, pedagoginen osaaja ja hyvä organisoija? Etsimme Lohjan seurakuntaan virkeää ja tiimihenkistä varhaiskasvatuksen ohjaajaa lasten ja perheiden parissa tapahtuvan kristillisen kasvatuksen suunnitteluun ja toteutukseen.\nViran tehtäväalue sijoittuu päiväkerho- ja pyhäkoulutyön organisoimiseen ja kehittämiseen, sekä päivähoitoyhteyksien koordinointiin. Tehtävänkuvaan sisältyy tarvittaessa johtavan varhaiskasvatuksen ohjaajan sijaistaminen.\nViran kelpoisuusvaatimuksena on kirkkohallituksen päätöksen (Kirkon säädöskokoelma nro 124) mukainen tutkinto/ sosiaali- ja terveysalan ammattikorkeakoulututkinto, sosionomi AMK tai piispainkokouksen aikaisempien päätösten mukainen tutkinto.\nArvostamme valmentavaa, aidosti innostavaa ja rohkeasti kehittävää työotetta sekä halua kehittyä osana tiimiä. Tehtävässä tarvitaan lisäksi joustavuutta ja erinomaisia yhteistyötaitoja. Kokemus tapahtumien ja ryhmien organisoinnista, sekä vankat tietotekniset valmiudet katsotaan hakijan eduksi.\nViran palkkaus sijoittuu vaativuusryhmään 502 (tehtäväkohtainen peruspalkka 2363,13 €/kk). Lisäksi maksetaan aikaisempaan työkokemukseen perustuvaa vuosisidonnasta palkanosaa, jonka suuruus on enintään 15 % peruspalkasta.\nVirkaan valittavan on oltava ev.lut. kirkon konfirmoitu jäsen ja hänen tulee esittää ennen valinnan vahvistamista työterveyslääkärin kirjoittama lääkärintodistus terveydentilastaan sekä rikosrekisterilain 6:2 §:n mukainen rikosrekisteriote. Työ alkaa 1.1.2019 lukien. Viran täytössä sovelletaan 6 kuukauden koeaikaa.\nHakemukset lähetetään sähköisesti KirkkoHR -palvelun kautta pe 19.10.2018 klo 15 mennessä. Haastattelut järjestetään ti 23.10.2018 klo 14 alkaen. Haastatteluun valituille ilmoitetaan tarkempi ajankohta.\nLisätietoja tehtävästä antaa johtava varhaiskasvatuksen ohjaaja Riina Nissinen, p. 0443284307, riina.nissinen@evl.fi.


Ensihoidon säästötoimet koskettavat koko Pirkanmaata - Lempäälän-Vesilahden Sanomat\nJaa: Lempäälän-Vesilahden Sanomat Julkaistu 22.9.2014 16:06 Lukijalta, Lukijan mielipide\nPirkanmaan sairaanhoitopiirin hallitus on ehdottanut valtuustolle ensihoidon kustannusten karsimiseksi viiden perustason ambulanssin lakkauttamista Pirkanmaalta. Lakkautukset kohdistuisivat Mäntässä, Sahalahdella ja Vesilahdessa päiväaikaan (8-16) toimiviin yksiköihin, Kuhmoisissa 8-22 toimivaan sekä yhteen Tampereen ympärivuorokautiseen ambulanssiin. Näistä täysin ilman ambulanssia jäisivät Vesilahti ja Kuhmoinen. Lakkautuksilla saavutettava välitön säästö on n. 1,15 milj. euroa, mutta hoidon viivästyminen voi aiheuttaa merkittäviä jatkohoidon kustannuksia.\nVaikka lakkautusuhka kohdistuu vain viiteen kuntaan, vaikutukset ulottuvat koko Pirkanmaalle. Päivystystoimintaa keskitetään jatkuvasti yhä kauemmaksi: viimeisimpänä on suunniteltu Vammalan yöpäivystyksen lakkauttamista, sitä ennen Virrat luopui omastaan. Acutaan kuljetetaan päivystyspotilaita jopa yli 100 km päästä – tällöin ambulanssi on yli kolme tuntia poissa omalta alueeltaan. Lakkautettavaksi kaavaillut autot suorittavat yli 1000 tehtävää vuodessa – jatkossa nämä tehtävät tulisivat muiden ambulanssien ajettavaksi. Tämä sen lisäksi, että ensihoitotehtävät Pirkanmaalla ovat muutenkin lisääntyneet noin kymmenellä tehtävällä vuorokaudessa viime vuoteen verrattuna.\nEnsihoidon yksiköiden sijoittelu perustuu riskiluokitukseen, joka on tehty ennustamalla alueen tehtävämäärä eri muuttujia tarkastellen. Sairaanhoitopiiri määrittelee tavoitteen siitä, kuinka suuri osa hätätilapotilaista tulee kullakin riskialueella tavoittaa 8 minuutissa. Näitä tavoitteita ei tälläkään hetkellä saavuteta hyvin kuin alle puolessa Pirkanmaan kunnista. Nyt kaavaillut lakkautukset heikentävät saavuttavuutta entisestään. Ambulanssien lakkautuksen jälkeen maantieteellisesti laajat kunnat jäisivät yhden auton tai peräti pelkän naapuriavun varaan. Myös sairaanhoitopiirin johtaja Rauno Ihalainen myönsi YLE Tampereen radiohaastattelussa 19.9.2014 että palvelutaso tulee leikkausten myötä laskemaan.\nHätäkeskus lähettää aina tehtävälle lähimmän vapaana olevan yksikön. Siten ei ole lainkaan poikkeuksellista, että maakunnan ensihoitoyksiköitä hälytetään Tampereen tai lähikuntien kiireellisille tehtäville sen jälkeen kun ne ovat jättäneet potilaansa Taysiin. Asemalle palaava yksikkö voi saada tehtävän myös kotimatkansa varrella. Varsinaisista “oman kunnan autoista” ei enää voidakaan puhua, vaan kaikki ambulanssit palvelevat kaikkia pirkanmaalaisia. Järjestelmä on mielestämme hyvä, mutta se vaatii riittävät resurssit koko maakuntaan.\nPirkanmaalla toimii kaikkiaan 38 ambulanssia. Viiden ensihoitoyksikön lakkauttaminen tästä määrästä on suuri vähennys. Jokaiselle ambulanssille on tarvetta. Mitä kaukaisempi ja isompi kunta, sitä pidemmät ovat välimatkat niin kohteeseen kuin sairaalaan ja sitä pidempään ambulanssi on myös sidoksissa tehtävään. Jos tehtävälle joudutaan hälyttämään ambulanssi naapurikunnasta, se on pois oman alueensa vahvuudesta. Esimerkiksi Kuhmoisiin on Jämsästä yli 40 kilometriä – apu lähtee silloin todella kaukaa.\nKun terveydenhuollon yksiköitä keskitetään, yhdistetään ja lakkautetaan, ambulanssi on usein terveydenhuollon viimeinen päivystyksellinen lähipalvelu. Näillä lakkautussuunnitelmilla ei edistetä sote-ratkaisun tai ensihoitouudistuksen tavoitteita yhdenvertaisista palveluista, vaan vaarannetaan kuntalaisten turvallisuus koko maakunnassa. Ensihoitoa on viime vuosina kehitetty Pirkanmaalla kaikkien maakunnan asukkaiden hyväksi. Kehityksen estäminen leikkauksilla on säästöä väärästä paikasta.\nAmbulanssien lakkautuksia vastustavan adressin voi allekirjoittaa internetissä osoitteessa http://www.adressit.com/ambulanssitpirkanmaa\nAdressi luovutetaan Pirkanmaan sairaanhoitopiirin valtuustolle 29.9.2014 kun se kokoontuu päättämään asiasta.\nHenri Backman, Antti Hietala, Sanna Kauppinen, Erik Lydén, Mikael Nyholm, Minna Soukkio, Katri Tuhkanen, Janne Välimaa ja Taru Välimaa\nLue lisää aiheesta: ambulanssi ensihoito Pirkanmaan sairaanhoitopiiri säästö


Yhdeksän vuotta veljeyttä – kuinka Gaselleista tuli nuorten aikuisten oma bändi? - Rumba.fi\nRumba » Uutiset » Yhdeksän vuotta veljeyttä – kuinka Gaselleista tuli nuorten aikuisten oma bändi?\nLuettavaa Tuomas Aflecht 25.5.2018 13:32\nG-Mobin matkassa yhdeksän vuotta.\nGasellit. Valokuva: Tero Ahonen\nGasellit täyttää tänä vuonna jo yhdeksän vuotta. Niin kliseistä kuin se onkin, yhtye on tällä hetkellä suurempi kuin koskaan. Suosion salaisuun on niin ikään klisee: pitkäjänteinen tekeminen – useamman sataa keikkaa, neljä albumia, tukku tarttuvia kertosäkeitä ja veljeyttä, johon on ollut helppo ihastua.\nHeistä on syystä tai toisesta odotettu jonkinlaista suomiräpin super-yhtyettä, joka takoo hittejä kuin liukuhihnalta. Sen sijaan reviiri on laajentunut levy levyltä, eikä mikään vaikuta tulleen hetkessä. Gasellit ei ole missään vaiheessa varsinaisesti muuttanut tyyliään, vaan kasvattanut sarviaan komeammaksi vuosi vuodelta.\nTärkeintä Gaselleissa on kuitenkin se, mitä yhtye edustaa. Gasellit ovat tarjonneet niin kurkistuksia nuoren ihmisen elämään, kuin mahdollisuuden saada omaan elämänsä soundtrack – niin hyviin kuin vähemmän hyviin hetkiin.\nMiten räppärit Hätä-Miikka (Miikka Niiranen), Päkä (Pekka Salminen), Thube Hefner (Tuomas Pietikäinen) ja tuottaja Musa-Jusa (Jusa Mikkonen) lyöttäytyivät yhteen ja bändi sai alkunsa, mikä matkan varrella on opettanut ja miten tästä eteenpäin?\nAluksi Gaselleja oli vain kolme. Hätä-Miikka, Päkä ja Thube Hefner olivat kuin muutkin nuoret. Maailma vaikutti suurelta, mutta juuri mitään ei ollut elämässä. Oli aika tehdä jotain.\n”Gasellit sai alkunsa tietystä tyhjyyden tilasta. Oltiin aika lailla kollektiivisesti päästy pois lukiosta, eikä seuraavista askelista ollut kovinkaan vankkaa käsitystä. Samoihin aikoihin oli alkanut globaali talouskriisi, joka tarkoitti sitä ettei nuorille ja kokemattomille tahtonut löytyä töitä”, Päkä valaisee Gasellien ensimetrien tunnelmia.\nSama tilanne kuin tuhansien muiden nuorten kohdalla. Kaverusten syksy menikin käytännössä ajeluun Hätä-Miikan isän autolla. Pikkuhiljaa räppikuviot alkoivat hiipiä mieleen, kun ”norkoilu” ei tuonut elämään juurikaan sisältöä. Ehdittiin kuitenkin vuoden 2009 puolelle, ennen kuin mitään konkreettista alkoi tapahtua.\n”Oltiin innostuttu räppäämisestä jo muutama vuosi takaperin, mutta lähinnä se tarkoitti sitä, että freestyletettiin puistoissa ja kotibileissä. Viikonloppuisin Hätä-Miikka piti freestyle räp -keikkoja Heartbreakers-nimisen yökerhon miesten vessassa, jossa oltiin käyty jo alaikäisestä asti, koska sinne oli helppo päästä sisään ja viina oli huokean hintaista”, Thube Hefner paljastaa.\nHätä-Miikka vahvistaa tapahtuneen:\n”Se oli hubaa aikaa! Ystäväni Ego alias Härski Hartikainen, joka tunnetaan myös Kahtena Eurona, sanoikin, että jos joskus julkaisen musiikkia, niin tulen olemaan ensimmäinen vessasta maailmankartalle ponnistanut räppäri.”\nPäkän mukaan ensiriimien heittelyt eivät jääneet kuitenkaan pelkästään vessan kaakeleille:\n”Ennen sitä oltiin tehty Thuben kanssa myös jotain biisiyritelmiä Oulunkylän yhteiskoulun studiolla lukioaikoina. Mutta toivon, että ne jäävät ikuisiksi ajoiksi niin sanottuihin mustiin mappeihin.”\nSuomirap ei ollut samanlaisessa myllerryksessä silloin, kun Gasellien tekeminen alkoi vakavoitua. Voisi jopa sanoa, että profiloituminen oli tuona aikana helpompaa. Tai kuten sen jotkut karkeasti sanoivat: olit joko tirehtööri tai puunhaalaja.\nMitä tavoitteita oli?\n”Kun me julkaistiin ensimmäisiä omia biisejä, niin räppi oli vielä tosi pientä ja jakautunut vahvasti kahteen leiriin. Kärjistäen sanottuna kaupalliseen Rähinä-menoon ja undergroundimpaan Monsp-toimintaan. Me samaistuttiin selvästi enemmän Monspin hommiin ja sieltä puolelta katsottuna suurimmat asiat joista uskallettiin edes unelmoida oli varmaan keikka Kuudennella linjalla ja ehkä hyvässä lykyssä Blockfestissä, joka oli sekin aika lailla eri kokoluokassa tuolloin kuin nykyään”, Päkä kertoo.\nPäkän tavoin Thube Hefner ei edes puhu tavoitteista, vaan unelmista. Tärkeintä oli hyvä suoriutuminen, pelko naurunalaiseksi joutumisesta kyti tässä vaiheessa ainakin Thube Hefnerin mielessä. Todennäköisesti tähän voi samaistua moni muu uransa alkuvaiheita elävä muusikko.\nPikkuhiljaa alettiin lähestyä ensimmäisen ep:n julkaisua. Alusta asti oli kuitenkin selvää, että kolmistaan Gasellit ei selviytyisi. Miksaamisen, äänittämisen ja tuottamisen vaatima ammattitaito kun puuttui kolmikolta. Oli siis aika ”höynäyttää” joku mukaan. Gasellit pitivät aivoriihen ja Musa-Jusa oli sen perusteella oikea nimi tehtävään. Thube Hefnerin mukaan ei tietenkään pelkistä musiikillista syistä.\n”Oltiin tunnettu se jo muutaman vuoden ajan ja se oli pyörinyt meidän lukioporukan kotibileissä silloisen tyttöystävänsä mukana. Tiedettiin kaverista sen verran, että se tykkää väkijuomista ja sillä on vankka osaaminen musan tekoon. Potentiaali oli siis helppo nähdä.”\nPienen pieni ongelma oli se, että Musa-Jusa ei ollut erityisen innostunut suomiräpistä.\n”Viimeksi se oli kuunnellut tyylin jotain Liisanpuiston levyjä 2000-luvun taitteessa. Se oli myynyt kaikki klassikkovinyylit ja -kasetit. Siitä olen joutunut pariin otteeseen vielä jälkikäteenkin syyllistämään Mugia. Hienoja julkaisuja suomalaisen hiphopin alkuhämäristä, muun muassa Memmy Possea ja muuta lähti pilkkahintaan divariin”, Hätä-Miikka voivottelee.\nLevyjensä myyntiä omien sanojensa mukaan vielä tänäkin päivänä katuvalla Musa-Jusalla oli tuolloin paitsi lopahtanut kiinnostus suomiräppiin, niin myös aivan muita projekteja.\n”Jusalla ja esimerkiksi Aivovuodossa vaikuttavalla Visa Mäkisellä oli tuossa vaiheessa taiteellisempaa elektronista musiikkia tehnyt yhtye Keramick & Lobo ja niillä oli ihan oikea levytyssopimuskin. Niinpä se oli Jusan pääprojekti. Ei annettu tämän kuitenkaan häiritä, vaan paukittiin sen enempää lupia kyselemättä säännöllisen epäsäännöllisesti Jusan kotistudiolle ja laitettiin se tekemään räppiä.”\n”Aika nopeesti Jusa kuitenkin innostui taas räpin teosta. Lopulta se otettiin bändin täysimääräiseksi jäseneksi vähän meidän esikois-ep:n julkaisun jälkeen ensimmäisen Turun keikkamme yhteydessä”, Päkä kertaa.\n”Päkä möläytti, että me muut oltiin käyty levyn tuotoilla syömässä kebabit menneellä viikolla. Tiedon kuultuaan Jusa kiristeli hampaitaan hetken ja kysyi lopulta, että eikö sillekin kuuluisi kebabit yhtä lailla, olihan hänkin nähnyt perkeleesti vaivaa ep:n eteen. Seurasi Päkän ja Jusan välinen pitkä ja humalainen sanaharkka siitä, mitä kuuluu ja kenelle. Sanaharkan lopulta päätyttyä he palasivat muiden keskuuteen toisiaan hartioista tukien. Jusasta oli tehty Gasellien neljäs jäsen”, Thube Hefner paljastaa.\nGasellit avasivat pelin julkaisukentällä vuonna 2010 julkaistulla Gasellit-ep:llä, jonka ensimmäisenä kunnon maistiaisena tarjottiin Silmäpussit-kappale, josta julkaistiin myös video. Jo tuolloin selvisi, että yhtyeen tekeminen on omalaatuista. Vaikka teknisesti yhtye on mennyt eteenpäin, ”hyvä meininki” on ollut läsnä aina.\nEp toi yleisön eteen neljä nuorta miestä, jotka esittelivät omaa elämäänsä iloine ja suruineen: mustasukkaisuutta (Kuka on lämmittänyt mun uunii), railakasta juhlimista (Pilausbiisi), kesän viettoa (Mankka, lekoi, dekki) ja ongelmien kanssa painimista (Uusii ongelmii). Ep:llä oli mukana jo tuolloin tunnettu Juno ja myöhemmin jättisuosioon kapuava JVG:stä tuttu VilleGalle.\n”Tehtiin musiikkia tosi fiilispohjalta. Haluttiin tehdä rehtiä hyvän meiningin räppiä meidän elämästä. Kotimaiset esikuvat kuten Ruudolf, Heikki Kuula, Pyhimys, Loost Koos, Jontti & Shaka ja Niko & Tapsa kuuluvat jälkikäteen ajateltuna aika vahvasti läpi”, Päkä perkaa vaikutteita.\n”Tiettyä Gaselliutta on ep:llä havaittavissa ainakin siinä, että biisimateriaali on aika monipuolista ja sieltä löytyy jo meidän tuotannossa myöhemminkin vahvasti läsnä olleita teemoja, kuten ystävyyttä, ihmissuhteiden vaikeutta, elämänhallinnan ongelmallisuutta ja hauskanpitoa”, Hätä-Miikka avaa ep:n kantavia teemoja.\nEp otettiin hyvin vastaan yhtyeen vaikutusalueella Oulunkylässä ja Käpylässä. Kaverit innostuivat lähtemään keikoille ja kun kaverit toivat mukanaan omia kavereitaan, niin kuin vahingossa kuviot lähtivät pyörimään suuremmiksi. Helsingin ulkopuolella yleisö ei vielä löytänyt keikoille, kun kaverit eivät olleetkaan mukana.\nHelsingissä ep siis löysi yleisönsä ja vielä vuosien jälkeen yhtye on kuullut tarinoita, miten ep:ta luukutettiin aikoinaan koko kesä.\n”Hätis oli silloin kesällä 2010 kovassa myyntihybriksessä ja myi meidän ep:tä ympäri Helsingin puistoja repusta käteen -menetelmällä varmaan 500 kappaletta. Vaikea sanoa, onko ne tyypit, joille ep on puoliväkisin kaupiteltu, koskaan sitä kuunnelleet. Ainakin me saatiin vähän taskurahaa”, Thube Hefner kertoo yhtyeen sissimarkkinoinnista.\nJoku on siis saattanut pahoittaa mielensä, mutta Hätä-Miikan mukaan kauppa on se, joka kannattaa.\nEp keräsi jossain määrin hypeä tuolloin rap-faneille tärkeänä keskustelualueena toimineena Basso-foorumilla. Todennäköisesti tärkein palaute saatiin aina yhtä kunnioitusta herättävältä suunnalta:\n”Legendaarinen The Funkiestin Juha rankkasi ep:n vuoden 2010 kuudenneksi parhaaksi suomiräp-julkaisuksi”, Musa-Jusa iloitsee.\nJos yhtyeen olisi alkuaikoina pitänyt valita jokin levy-yhtiö jolle mennä, se olisi ollut Monsp. Monspille pääseminen on oma lukunsa yhtyeen tarinassa.\nRattaat olivat nytkähtäneet eteenpäin, kun Kultabassokerhoa tänäkin päivänä juontava Jii-Pee oli surffaillut juurikin edellä mainitulla Basso-foorumilla. Jii-Pee kutsui bändin vieraaksi.\n”Mentiin ihan sairaissa kuumotuksissa meidän ensimmäiseen radiohaastatteluun ja jostain syystä myös Pyhimys oli silloin hengailemassa Basson studiolla. Meille ei ole oikeastaan koskaan selvinnyt, miksi se oli paikalla. Tuliko se meidän takia vai oliko sillä vaan jotkut säädöt siellä sattumalta. Sitä pitäisi kysyä Mikolta.”\n”Joka tapauksessa haastattelun jälkeen Pyhimys eli Mikko Kuoppala tuli vetämään hihasta ja osti meiltä kymmenen ep:tä, jotka laittoi jälleenmyyntiin silloisen Yellowmic-levy-yhtiönsä verkkokauppaan. Samalla se kyseli vähän tulevaisuuden suunnitelmista ja kerrottiin, että aletaan tekemään pitkäsoittoa. Mikko sanoi, että tulkaa soittamaan biisejä kun saatte valmiiksi, niin se voi ehkä jeesata meitä julkaisukuvioiden kanssa”, Päkä kertaa ja Musa-Jusa jatkaa:\n”Mentiin sitten jossain vaiheessa soittamaan Mikolle demoja ja se ilmeisesti ihan diggaili niitä. Mikko oli myötävaikuttanut JVG:n siirtymiseen Monspille ja Monspin pomo Keijo ”Kepe” Kiiskinen oli antanut Mikolle osan vastuusta uusien artistien kiinnittämisessä. Niinpä Mikko sai meidät puhuttua Monspille ja unelma oli tullut todeksi.”\nHätä-Miikan mukaan iso kiitos kuuluu myös VilleGallelle, joka oli Pyhimyksen tavoin kertonut Gaselleista Kiiskiselle.\nDebyyttialbumi Kiittämätön oli huomattavasti kylmempi kuin sitä edeltänyt leppoisa ep. Tällä kertaa petetyksi tulemisen pelko johti entistä vainoharhaisempiin ajatuksiin (Pillist kii), hauskanpito muuttui hieman vakavammaksi (Ime huiluu) ja meininki oli asteen totisempaa muutenkin. Myös tällä julkaisulla oli mukana VilleGalle (Hiki), mutta tässä vaiheessa JVG oli jo lyönyt kunnolla läpi. Levyltä julkaistiin neljä videota ja etenkin levyn avaava esikoissingle Ime huiluu nousi jo pienimuotoiseksi hitiksi. Levy sai hyvän vastaanoton ja esimerkiksi Soundi-lehti antoi sille täydet viisi tähteä.\nVilleGallen lisäksi levyllä vierailivat Jodarok, Tohtori Käärme ja Pasi-Saasta.\nLevyä voisi pitää konseptialbumina, jossa ”kiittämättömät nilkit” seikkailevat kylmässä maailmassa. Näin ei kuitenkaan aivan täysin ole, Päkä kertoo:\n”Onhan siinä vahvasti sellainen teema, että monet lähtökohtaisesti positiiviset asiat on käännetty negatiivisiksi. Kesä vituttaa koska hikoiluttaa, parisuhteet vituttaa koska ne rajoittaa vapautta, päihteiden käyttö on kivaa, mutta ne vituttaa koska niitä tulee käytettyä liikaa ja niiden käytöstä tulee lopulta huono olo. Aika nihilistinen meno. Meille oli vaan luontevampaa käsitellä asioita negaation kautta. Se leimasi biisejä pitkään ja leimaa osittain vieläkin, vaikka selvästi positiivisempaan suuntaan onkin menty. Aina ei jaksaisi vain valittaa.”\nLevyltä löytyvä Ime huiluu oli pienimuotoinen, mutta varmasti sitäkin tärkeämpi hitti. Vaikka yhtye ei sitä aivan hittinä itse pidäkään. Musa-Jusa oli biisin julkaisun aikana suorittamassa siviilipalvelusta Oulunkylän yhteiskoulussa. Siellä nelikko äänitti omia kappaleita ja suorittivat jälleen eräänlaista sissimarkkinointia.\nYhtyeellä oli pääsy koulun tietokoneille ja jälleen Bassoradio (jonka omistuksessa Basso-foorumi oli) nousi tärkeään asemaan. Gasellit äänestivät Ime huiluu –kappaleen jollekin Basson näkyvimmistä listoista ja kappale keikkuikin listan kärjessä useita viikkoja.\nSen lisäksi, että positiivista pöhinää (joskin osaltaan itse luotua) riitti Basson sivustoilla, niin myös Youtubessa yhtye onnistui herättämään kiinnostusta. Ime huiluu oli saanut seurakseen videon, jossa keilattiin ympäri Helsinkiä.\nYhtye oli nähnyt moneen muun tavoin SMC Hoodrats –videon, jota Päkää pitää jonkinlaisena vedenjakajana. Tämän jälkeen suomiräpin saralla musiikkivideoihin panostettiin enemmän ja myös he halusivat yhtä hienon videon. Harmillisesti yhtye ei tuntenut ketään mainitun videon tekijöistä ja budjettiakaan ei varsinaisesti ollut.\nOnneksi Hätä-Miikka tunsi Teemu Saarion, eli Chebaleban, jolla oli omaa taustaa esimerkiksi lumilautailuvideoiden tekemisestä. Saario hyppäsi välittömästi messiin ja videota päästiin tekemään. Kavereita kutsuttiin kunnolla mukaan, jotta saataisiin näyttäviä ”possekuvia”. Virvoitusjuomayhtiö Laitilalta pyydettiin olutta näkyvyyttä vastaan ja räppärien suureksi yllätykseksi Laitila myös suostui tähän. Rekvisiittana toimi nimeltä mainitsemattoman henkilön toimesta Tapanilan keilahallilta kähvelletty keilapallo ja muutama keila. Näyttävä video oli kasassa.\nTuolloin videot olivat suuressa roolissa muusikoiden arjessa muutenkin ja Ime huiluu -kappaleen video oli varmasti yksi syy sille, että yhtye sai enenevissä määrin huomiota. Nykyään Gasellit kertoo tekevänsä videoita lähinnä siitä syystä, että niitä on mukava tehdä.\nSeuraava levy Aina (2013) ilmestyi jo vuoden päästä debyytistä. Jos Kiittämätön oli tunnelmaltaan kylmä, niin Aina oli lämminhenkisempi kokonaisuus, jolla kuultiin rutkasti tyypillisen tarttuvia kertosäkeitä. Ensimmäisenä singlenä julkaistiin Jäniksen vuosi, joka tarjosi jälleen näkemyksen nuoren ihmisen sielunelämästä. Mitä tehdä kun stressi painaa päälle?\nEnää ei oltu petetty tai pettämässä, vaan menossa naimisiin (Mä meen naimisiin), muisteltiin miten ennen kaikki oli paremmin (2006), naureskeltiin maailmanlopusta vaahdonneille foliohatuille (Millenium) ja puhallettiin yhteen hiileen (Heimo). Tällä levyllä olivat vierailemassa Paperi-T, Eevil Stöö ja Tohtori Käärme.\nPäkän mielestä Gasellit tekivät musiikkinsa kannalta merkittävimmät oivallukset tällä levylle.\n”Siihen asti ja etenkin Kiittämättömällä me oltiin jotenkin kovempia ja nihkeämpiä tyyppejä kuin me oikeasti ollaan. Luotiin vähän hahmoja. Ainalla me vähän vapauduttiin siitä ajatuksesta, että meidän pitäisi esittää itseämme tylympiä tyyppejä ollaksemme uskottavia räppäreitä. Samaan aikaan melodisuus tuli entistä vahvemmin mukaan meidän musiikkiin. Sekin oli osa tuota vapautumista. Me ollaan aina fiilistelty monipuolisesti musiikkia ja myös hyviä pop-melodioita. Ensin ehkä ajateltiin, ettei niiden tuominen räppiin ole uskottavaa, vaan pelkästään kaupallista paskaa.”\nHätä-Miikka jatkaa samasta aiheesta:\n”Tämä muutos kiteytyy jo aika hyvin Jäniksen vuodessa. Me puhutaan siinä omasta elämästä ja omista huolista, joita sen aikaiseen opiskelijaelämään kuului. Biisiin tehtiin myös meidän ensimmäinen laulettu kertosäe, jonka melodiaa hinkattiin pieteetillä. Haluttiin duunata siitä niin hyvä, kuin vaan osataan. Minä lauloin kertosäkeen, mutta taustalauluissa on muuan muassa Thuben falsetit ja muuta kerrostusta.”\nLevyn päättävä Heimo on vakiintunut kappaleeksi, joka villitsee yleisön jokaisella keikalla komeaan yhteislauluun. Allekirjoittaneen korviin kappale on ”ultimaattinen Gasellit-biisi”, jossa korostuu veljeyden ja kaveruuden tärkeys.\nHätä-Miikan mukaan nyt ollaan oikeilla jäljillä:\n”Heimosta lähdettiin tekemään sellaista meidän näköistä oodia ystävyydelle. Näen, että Gasellit on niin paljon muutakin, kuin vain me neljä. Ystävät, perheet ja meidän musaa kuuntelevat ja keikoilla käyvät ihmiset ovat tottakai tärkeitä.”\n”Meillä on ollut ilo työskennellä vuosien mittaan monien hienojen tyyppien kanssa ja aina siitä yhteistyöstä on jotain tarttunut mukaan ja syntynyt siltoja. Ihan keikkamyynnin väestä ja levy-yhtiön tyypeistä sitten muihin artisteihin. Atomirotan Notkea Mikko sen joskus kivasti sanoi, että me ollaan sen mielestä suomiräpin brucespringsteenejä jollain tapaa. Tykkään siitä ajatuksesta!”\nGasellit tuntui taas vakavoituvan, kun Seis-albumi julkaistiin kahden vuoden kuluttua, vuonna 2015. Yllättäen yhtye oli vaihtanut Monspilta Universalin alaisuudessa toimivalle Johanna Kustannukselle.\n”Kuoppalan Mikko, joka siis aikanaan puhui meidät Monspille, toimi Monspin vuosina myös vähän niin kuin A&R:nä meille, vaikkei siitä sellaista titteliä käytettykään. Se kuunteli meidän biisejä ja antoi niistä palautetta. Monspilla Kepe hoiti julkaisemisen ja hallinnolliset jutut ja Mikko oli enemmän mukana kehittämässä meidän bändiä. Siinä vaiheessa kun Mikko sitten siirtyi Johannalle ja pyysi meitä mukaan, niin päätettiin mennä. Haluttiin jatkaa yhteistyötä Mikon kanssa”, Musa-Jusa avaa bisneskuvioita ja Päkä jatkaa:\n”Mikon siirtyminen Johannalle ajoittui sikälikin hyvään saumaan, että me vähän kaivattiin uusia haasteita. Toisen levyn julkaiseminen meni monilta osin tosi samalla tavalla kuin ensimmäisenkin ja meille tuli pieni pelko siitä, että aletaan rutinoitua. Haluttiin haastaa itseämme ja siinä mielessä siirtymä Universalin alaiselle Johannalle tuntui kiinnostavalta.”\nEnsimmäisenä maistiaisena julkaistiin haikea Älä muista pahalla, jolla sämplättiin Iisan Kirje-kappaletta ja laulaja kävi myös vierailemassa kappaleella. Mahtuuko kyytiin taasen oli tietynlainen veljeyden korostus, jota verrattiin Rumbassa UGK:n ja Outkastin yhteiskappaleeseen Intl’ Players Anthem.\nLevyn kolmantena singlenä julkaistiin Vainoharhainen, jolla vieraili tuolloin jo Vadelmaveneensä julkaissut ja läpimurtonsa tehnyt Kasmir. Muita vierailijoita levyllä olivat kahden edellä mainitun lisäksi Gracias ja JV.\nLevy sai kriitikoiden piirissä ristiriitaisen vastaanoton: Rumba antoi 8,4/10, mutta Soundi vain 2/5.\nSeis oli siis yhtyeen ensimmäinen levy isolta levy-yhtiöltä ja monet olivat tulleet kertomaan olleensa huolissaan siitä, että nelikko olisi myynyt itsensä ja heistä tulee vain kaupallinen tuote. Ajatus on Päkän mielestä ymmärrettävä, mutta muutaman vuoden Universalin toimintaa katselleena se tuntuu myös aikalailla ylimitoitetulta, ainakin heidän kohdalla:\n”Ei meidän musiikin teko ole mihinkään muuttunut levy-yhtiön muutoksen myötä. Edelleen me istutaan nelisteen Jusan kotistudiolla ja tehdään sitä, mikä tuntuu hyvältä. Universal sitten julkaisee musiikkia, kunhan me saadaan valmiiksi. Tietysti promootioon ja muuhun sellaiseen isommin operoivalla levy-yhtiöllä on laittaa enemmän paukkuja. Johanna Kustannuksella meillä on promoottorina Jannika Nyqvist, joka vaikuttaa elävän sydämellä mukana meidän jutuissa ja tekee tinkimättömästi hommia meidän kanssa ja meidän eteen. Sehän on vaan helvetin hienoa.”\n”Vähän kylmäävä hetki oli sinä päivänä, kun laitettiin nimet alle sopimukseen ja Universalin silloinen toimitusjohtaja tuli skumppien kanssa fiilistelemään jotain norjalaista after ski -dancea. Ajattelin, että ei helvetti, tällaista se sitten on isolla lafkalla. Mutta se olikin vaan väärä hälytys. Hänkin osoittautui myöhemmin mukavaksi ja ennen kaikkea muutakin kuin after ski -teknoa syleileväksi herrasmieheksi. Ehkä skumppa vain puhui tuona iltapäivänä”, Hätä-Miikka muistelee ensimmäistä päivää.\nYhtye myöntää, että ”huoli liiallisesta kaupallistumisesta” tarttui ja he kokivat painetta todistella, että kunnianhimoisen kokonaisuuden tekeminen luonnistaa myös isommissa ympyröissä. Lopputuloksena oli yhtyeen mielestä siihen mennessä yhtenäisin ja tyylikkäin levy. Toisaalta taas huomattavasti vakavampi. Ehkäpä pieni pilke silmäkulmassa olisi tässä tapauksessa tehnyt kokonaisuudesta hieman toisenlaisen.\nNäinä vuosina yhtyeen keikkakunto alkoi kerätä tosissaan kehuja pitkin maita ja mantuja. Tärkein resepti hyvään keikkaan on Gasellien mukaan se, että heillä on hyvä fiilis ja hauskaa lavalla. Se varmasti välittyy myös yleisölle.\n”Silloin kun yleisölläkin on hyvä fiilis, niitä on helpompi yllyttää mukaan bailaamaan ja laulamaan. Niistä hetkistä kun laulat keikalla samaa biisiä tuntemattomien kanssa tai hypit tasajalkaa muiden mukana, syntyy yhteisöllisiä kokemuksia, joita ei varmaan koskaan voi olla tässä maailmassa liikaa. Niitä me halutaan mahdollistaa. Myös meille itsellemme, koska se on meistä tosi voimaannuttavaa”, Thube Hefner mehustelee.\nHätä-Miikan mukaan keikkailu on sitä, mitä he rakastavat ja myös henkireikä. Keikoilla huolet unohtuu.\nViime vuonna julkaistiin yhtyen kaupallisesti menestynein albumi, Veli. Levy nousi virallisen listan kolmanneksi, myi kultaa, toi yhtyeelle Emma-ehdokkuuden ja Muistanks mä väärin -kappale nousi ihan kunnon hitiksi.\nJos Seis-albumi oli vakavampi, niin nyt Gasellien askel tuntui taas kepeämmältä. Varsinaisesti levy ei ole kuitenkaan aihepiireiltään kovinkaan kevyt, heti levyn avaavassa Mä tuun takas -kappaleessa käsitellään esimerksi masennusta ja yleisesti vaikeuksien voittamista.\nHenkeni edestä taas käsitteli unelmien tavoittelemista ja elämän ajoittaista hataruutta. Kappaleella vieraili Pyhimys, joka kertoi herkistyneensä, kun kuuli kappaleen ensimmäistä kertaa. Pyhimyksen lisäksi levyllä vierailivat Kube ja Karri Koira.\nYhtyeelle tyypillisesti optimismi säilyi läpi levyn ja lopulta myrskyn jälkeen oli tyyntä. Levystä jäi maku, ettei yhtye ole ollut ikinä näin vapautunut.\nHätä-Miikka paljastaakin, että levyn työnimi oli ”Gasellit vapautuu”. Päkän mukaan Seis-levyä tehdessä yhtye yritti ylittää itsensä, kun taas Veli tehtiin rennommissa merkeissä:\n”Otettiin askel taaksepäin ja tehtiin vaan musaa ja kokeiltiin kaikkia tyhmiä ideoita, joita studiolla juolahti mieleen. Sama kuuluu myös sanoituksissa. Niihin haluttiin vangita hetkiä ja sen hetkisiä fiiliksiä ylianalysoimatta sitä, kuinka monta syvällistä tasoa sanoituksista on mahdollista löytää.”\nVeljeys on korostettu teema tässä artikkelissa, mutta miten se päätyi juuri tämän levyn nimeksi. Hätä-Miikka kertoo:\n”Tajuttiin että meidän biisiaineksesta korostui sellainen ystävyys ja veljeys. Ja sitten mietittiin kuumeisesti, että mikä voisi olla ytimekäs nimi tällaiselle. Sitten totesin, että veli. Siitä innostuttiin heti porukalla. Se oli jotenkin niin ilmeinen juttu, ettei sitä heti tajuttu.”\nPäkä lisää, että vastaava toimenpide oli myös Seis-levyn kohdalla.\n”Oltiin mietitty sellaista seisahtuneisuuteen liittyvää ytimekästä nimeä levylle ja minulla oli koko ajan mielessä Stop. Sitten mietittiin, että eihän se ole suomea. Se on hyvä nimi, mutta harmi vain se ei käy. Sitten Thube sen näppärästi käänsi suomeksi ’Seis’ ja tajuttiin koko porukalla, että nimenomaan! Sehän se.”\nVeli-albumi on tähän mennessä yhtyeen menestynein ja yleisöä on tuntunut tulleen keikka keikalta lisää. Nyt muusikot ovat pystyneet jättämään päivätyöt ja keskittymään yhtyeeseen täydellä teholla. Vauhti on kova (katsokaa vaikka alta löytyvää kesän keikkakalenteria!) ja mahdollisuuksia varmasti piisaa aiempaa enemmän.\nYhtye ei olekaan päättänyt jarrutella vaan uutta singleä pistettiin samantien tänä vuonna pöytään. Elias Gouldin vierailulla sävytetty Riks, raks, poks on otettu hyvin vastaan. Tilanne vaikuttaa siis hyvältä ja saa miettimään, että onko tiedossa seuraavat yhdeksän vuotta. Ainakin Hätä-Miikan mielestä edellä mainittuun ”suomiräpin bruceuteen” juuri sellainen kuuluisi. Seuraavaa levyä tehdään jo täydellä tohinalla ja Gasellien matka jatkuu siihen asti kun on hauskaa.\nVuosien aikana bändin musisointi ei ole rajoittunut pelkästään yhtyeen tekemisiin, vaan Hätä-Miikka ja Thube Hefner ovat tehneet myös soolomateriaalia. Ehkä jopa hieman yllättäen Thube Hefner julkaisi DJ Ibusal -aliaksellaan viime vuonna uuden levyn Yksin kotona 17, kun Gasellien riento vaikutti ainakin ulkopuolisen silmiin hyvin kiireiseltä.\nMiten aika on riittänyt musisoinnille yhtyeen ulkopuolella. Thube kertoo:\n”Kyllä sitä aikaa tuntuu aina löytyvän, jos vaan on intoa tehdä. Yleensä ollaan onnistuttu ajoittamaan sooloprojektit sellaisiin väleihin, että ei ole ollut akuutisti Gasellien levyn teko päällä. Ja ainakin minun omissa soolotuotannoissa on ollut esimerkiksi Lobo tai muita ulkopuolisia tuottajia messissä, mikä on toki helpottanut kanssa.”\n”Räpin tekeminen on kuitenkin loppujen lopuksi aika suoraviivaista puuhaa. Kirjotat räpit biittiin ja käyt sitten äänittämässä ne. Viimeisin Ibusal-levy vaati minulta ja Jusalta sellaisen pari kolme kuukautta aktiivista studioaikaa, mikä on meidän mittapuulla aika vähän. Toki olin sitten kirjoittanut levyä vähän pidempää. Toisaalta sitten Miikan soolojutut on ollut vähän työläämpiä, kun Jussi ja Miikka on työstänyt ne ihan alusta loppuun kaksistaan.”\nHätä-Miikka luonnehtii oman soolonsa tekemistä mukavaksi irtiotoksi ja lisää, että artistien sooloilut tuovat varmasti lisää yhtyeen omaan tekemiseen.\n”Niissä saa toteuttaa itsekkäästi omia mielitekoja, kun taas porukalla tehdessä biisien suunta päätetään yhdessä. Soolona tekeminen on toisaalta sitten paljon haastavampaa. Bändillä tehdessä on aina se porukan tuki läsnä, eli jos ei joku juttu aukea, niin sitä voidaan yhdessä miettiä.”\n”Soolokeikat on raskaampia kokemuksia, kun ensin saa jännittää lähes yksinään siellä takahuoneessa ja lavalla ei ole kukaan paikkaamassa jos tapahtuu jotain. Soolohommat on hauskoja ja koen, että ne ovat kehittäneet minua musantekijänä ja esiintyjänä, mutta siitä huolimatta porukalla tekeminen on loppujen lopuksi antoisampaa. Siinä saa jakaa niin hyvät kun huonotkin hetket frendien kanssa”, Thube Hefner lisää.\nYhtyeen kohdalla tulee mieleen paljon muitakin kysymyksiä. Miksi juuri he ovat tuntuneet saaneen yleisökseen musiikin ystäviä laidasta laitaan?\nPäkä povaa yhdeksi syyksi sanoitusten arkisuuden:\n”Meillä ei ole asiakastutkimustuloksia siitä, miksi jotkut on päätyneet kuuntelemaan meidän musiikkia, joten tarkkoja vastauksia on vaikea sanoa. Keikoille tulleiden ihmisten kanssa puhuessa on kuitenkin käynyt ilmi, että monet ovat kokeneet samaistuvansa meidän biiseihin ja löytäneet sieltä yhtymäkohtia oman elämänsä ongelmiin ja onnistumisiin.”\n”Siihen on varmaan syynä se, että me puhutaan biiseissä loppujen lopuksi usein aika arkisista asioista. Ei meidän elämä ole mitään Hollywoodia. Vaikka viikonloppuisin päästään vetämään keikkoja ja bailaamaan ihmisten kanssa, niin maanantaisin pitää taas pestä pyykkiä.”\nHätä-Miikka muistuttaa, että yhtye ei ole ikinä lokeroinut musikkiaan mitenkään ahtaasti, vaan ollaan menty yli genrerajojen ja yhdistelty eri maailmoja toisiinsa. Miten tämä kaikki maailmojen yhdistäminen sitten tapahtuu, miten syntyy Gasellien kappale?\n”Aluksi mennään Jusan kämpille ja turistaan päivän polttavat aiheet pois alta ja kuunnellaan hyvää musiikkia. Jossain vaiheessa aletaan ideoida, mitä pitäisi tehdä ja sitten lukkiudutaan studiohuoneeseen.”\n”Jusa avaa koneen ja alkaa hakata näppäimistöä muiden huudellessa taustalla miltä minkäkin pitäisi kuulostaa ja mitä biittiin vielä tarvitaan. Siinä on Jusalla aina välillä kestämistä ja vaatii pitkää pinnaa, kun se yrittää ymmärtää kun me muut koitetaan selittää sille ilman ammattitermistöä, että mitä sen pitäisi tehdä”, Thube Hefner valaisee.\nHätä-Miikka demonstroi, mitä tämä ammattitermistötön musiikkisanasto sitten on:\n”Monesti se on sellaista soundien suulla matkimista ja aika eläimellistäkin ääntelyä, jolla me pyritään ohjaamaan soundeja haluamiimme suuntiin. Sellaista pöytärummutusta ja suuntaa antavaa opastusta. Joskus on onneksi tarjota myös konkreettisempaa referenssiä.”\nPäkä avaa lyyristä puolta:\n”Biitin ollessa jollain mallilla aletaan kaivelemaan kännykän muistiinpanoista sinne ylösmerkattuja oivalluksia ja ideoimaan yhdessä mahdollista biisin aihetta. Sieltä lähtee usein rakentumaan kertosäe, joka usein tehdään ensimmäisenä. Tämän jälkeen kaikki kirjoittavat säkeistöjä tahoillaan. Nykyään se ei ole niin justiinsa kuka on kirjoittanut minkäkin osan biisistä, vaan voidaan myös räpätä toistemme riimejä, jos biisi kuulostaa sen myötä meidän mielestä paremmalta.”\nMusa-Jusa kertoo vielä viimeisistä silauksista:\n”Meidän musiikinteko on aika hidasta, koska me tykätään hinkata yksityiskohtia ja tehdä pieniä ja välillä suurempiakin parannuksia niihin. Esimerkiksi Riks, raks, poks saatiin kerran melko valmiiksi, mutta sitten siihen lähdettiin tekemään pikku muutoksia, jotka johtivat toisiin vähän suurempiin muutoksiin ja lopulta koko biisi meni pitkälti uusiksi.”\nKun juttua lähdettiin tekemään, niin oli tärkeintä saada selville, mitä se gasellius lopulta on. Todennäköisesti se on tullut ilmi jutusta useammin kuin kerran, mutta kysytään sitä vielä suoraan. Päkä antaa tyhjentävän vastauksen, jota koko yhtye komppaa:\n”Alunperin gasellius tarkoitti ystävyyttä ja hauskanpitoa. Tänä päivänä gasellius tarkoittaa ystävyyttä ja hauskapitoa. Vaikka mukaan on sittemmin sekoittunut myös hetkiä, jolloin sitä tuntee tekevänsä töitä ja aikaa kuluu nykyään myös ihan hallinnollisten asioiden pyörittämiseen, niin yritetään pitää edellä mainituista perusarvoista kiinni.”\nPerusasioista kiinni, todennäköisesti siinä on siis Gasellien salaisuus.\nGasellit viettää 9-vuotisjuhliaan Tavastialla tänään 25. toukokuuta. Tämä keikka on loppuunmyyty, mutta bändi kiertää ympäri Suomea pitkin kesän. Mikäli haluat päästä pomppimaan savannille, niin suosittelemme suuntaamaan joillekin tulevista keikoista.\nGasellit kesä ’18:\n25.5. Gasellien 9-vuotissynttärit, Tavastia, Helsinki\n1.6. Henry´s Pub, Kuopio\n2.6. Nollapiste 2018, Kokkola\n8.6. K-night, Kerava\n9.6. Sideways, Helsinki\n15.6. Hoodfest, Oulu\n29.6. Bättre Folk, Hailuoto\n30.6. Water Hockeyn MM-kisat, Yyteri\n6.7. Kainuun musiikkijuhlat, Kajaani\n7.7. Ruisrock, Turku\n11.7. Kaivohuone, Helsinki\n14.7. Summer Up, Lahti\n20.7. Mellakka Festival, Hämeenlinna\n26.7. Hernesaaren ranta, Helsinki\n28.7. Työväen Musiikkitapahtuma, Valkeakoski\n3.8. Liveblast festival, Helsinki\n4.8. Porispere, Pori\n4.8. Solar Sound Festival, Seinäjoki\n10.8. Aukusti, Jalasjärvi\n10.8. Aura Fest, Turku\n17.8. Blockfest, Tampere\n19.8. Weekend Festival, Helsinki\n25.8. Uppo Klubi, M/S Emma\n31.8. Suisto, Hämeenlinna\n1.9. Kontufest, Helsinki\n7.9. Seinäjoki Hip Hop Festival, Seinäjoki\n8.9. MDNGT Bar & Club, Hyvinkää


Herkkupaletteja - Karkkipäivä\nHaluan esitellä teille muutaman suosikkipalettini joita tykkään ottaa esiin ja katsella ihan vaan väriensä puolesta. MAC-palettien täyttelijät kyllä tietävät mistä puhun… ;)\nRakastan MACin meikkejä mutta minulla ei ole mitään erityistä keräilyhimoa minkään kosmetiikkamerkin suhteen joten MACiltäkin on kertynyt värinappeja vielä suhteellisella kohtuudella. Minulla on tämän 15 napin paletin lisäksi vain kaksi neljän napin palettia. Pidän MACin pro-paleteissa siitä että ne muistuttavat vesiväripaletteja… Tulee mielleyhtymä taiteeseen ja siitähän tässä onkin kysymys!\nUrban Decayn Deluxe Shadow Box onkin jo saanut mainintoja blogissa. Alin rivi sopii neutraalin päivämeikin tarpeisiin ja muilla sävyillä saakin sitten luotua vaikka mitä hauskaa. Urban Decaylla on mielestäni ihan parhaat paletit, pidän brändin humoristisesta tyylistä ja etenkin siitä että he kokoavat paletteihin suosituimpia sävyjään joten ne voi ostaa edullisesti hauskoissa pakkauksissa – ja napit ovat sopivan pieniäkin! Minulla on niin paljon meikkejä että kuluttajana arvostan pieniä nappikokoja, jotka ehkä saa joskus jopa loppumaankin.\nJa vielä toinen Urban Decayn paletti, Ammo Shadow Box, joka julkaistiin vuonna 2006 UD:n juhlavuoden kunniaksi. Tämän paletin design on jotain niin ihanaa että vielä ei ole vastaan tullut toista yhtä persoonallista ja tyylikästä kosmetiikkahylsyä. Samettiset yksityiskohdat tekevät rasiasta aivan vastustamattoman!\nAvainsanat: MAC, Urban Decay, Välineet\n24.4.2009 at 15:23\nHauska sattuma, myös mun blogista voi huomenna lukea MAC paleteista :D\nNuo UD:t on kyllä ihania, en osaa sanoa kummasta tykkäisin enemmän. Kummassakin on omat hyvät puolensa. Ammo boxin Oil slick on suosikkini :)


Terassi sulautuu paikalleen varsin mainiosti; aiemmin turha nurmikkokaistale on nyt otettu hyötykäyttöön ja pihan suojaisin ja lämpimin paikka on saanut arvoisensa käyttötarkoituksen. Päivällä terassi on hellepäivinä suorastaan paahteinen, mutta täytyyhän joka pihasta yksi oikein lämmin oleskelutila löytyä! Illalla terassi kuitenkin on kauneimmillaan, sillä ilta-aurinko paistaa puiden oksien välistä ja luo pehmeää tunnelmaa terassille.\nTerassielementti Tammiston Puu pohjakehikko T01R 980×980 mm ruskea\nTaloon.com on jo vuodesta 2004 toiminut rautakauppa netissä. Valtava tuotevalikoima ja parhaat tuotemerkit ovat nostaneet Taloon.comin alan suunnannäyttäjäksi. Meiltä saat rakennustarvikkeet, ikkunat, ovet, LVI- ja sähkötarvikkeet, kylpyhuonekalusteet, valaisimet, piharakennukset ja monet muut tuotteet kodin ja pihan rakentamiseen ja remontointiin sekä sisustamiseen. Continue Reading\nUsein luullaan, että kiinteistönvälitysalalla menestymiseen riittää, että henkilöllä on kova supliikki, uusi puku ja kiiltävät kengät, mutta todellisuus on hieman toinen. Kiinteistönvälitysalan Keskusliiton (KVKL) toimitusjohtajan Jukka Malilan mukaan kiinteistönvälitysalalla korostuvat asiantuntemus, vastuullinen toiminta ja kyky toimia pitkäjänteisesti asiakkaan neuvonantajana. Continue Reading\nFonectan karttapalvelu on laadultaan ja toiminnoiltaan erinomainen. Karttapalvelusta löydät sekä sijainti- että reittihaun. Turun Kaupunki sijaitsee Varsinais-Suomen maakunnassa Aurajoen suulla Suomen lounaisrannikolla. Turkua pidetään Suomen vanhimpana kaupunkina ja . Piirrä kartalle mittamerkintä. Tee näin. Napsauta Etäisyyden mittaus -kuvaketta karttaikkunan oikeassa ploddic.ogbol.nlta kartalla mittamerkinnälle aloituspiste ja sen jälkeen haluamasi muut pisteet.\nKannattaa kuitenkin muistaa kätköjen piilotuksessa se asia, että alkuperäisenä tarkoituksena kätkön paikan on tarkoitus esitellä etsijälle jokin hieno, erikoinen tai muuten käymisen arvoinen paikka. Eli periaatteessa yksi kätkö per hieno paikka on sopiva. Eli ei välttämättä kannata piilottaa esim hienolle rantakalliolle 161 metrin välein perus kivenkolo kätköjä vaan sen sijaan panostaa yhteen laadukkaaseen ja hienoon kätköön. Continue Reading\nPasmajärvellä myytävänä siirrettävät mökki ja vierasmaja.Mökissä uusi keittiö. Sähköistettyjä. Siirtyy helposti vaihtolava vehkeellä. Mökissä peltikatto ja vierasmajassa huopakate. Vierasmajasta voi muokata myös saunan, jolloin valmis lomapaikka. Vierasmajaan mukaan rosterinen piippu, kamina/kiuas, joten pienellä vaivalla valmis sauna, eteistiloineen. Mökki noin 2,5 x 6 metriä ja vierasmaja noin 2,2 x 5 metriä. Mökissää täysin valmiit sähköt pattereineen. kaupantekijäisiksi ulko-WC.Mökin hinta 3500 ja vierasmaja 1000. Näyttö pyydettäessä!\nYhtiö vahvistaa puhelimitse tehdyn Tilauksen Asiakkaalle puhelintilauksen yhteydessä suullisesti (ellei toisin sovita) ja käsittelee Tilauksen välittömästi. Continue Reading\nVaihtolavat, jätelavat ja roskalavat – Helsingissä, Vantaalla, Espoossa ja koko Uudellamaalla\nMonikäyttöiset lavat soveltuvat suurempien jätteiden poiskuljettamiseen sekä esimerkiksi talkoolavoiksi ja rakennus- tai remonttijätteelle. Lisäksi ne säästävät jätteen keräämisen ja lajittelun kustannuksia. Vaihtolavojen koko valitaan käyttötarkoituksen mukaan. Tarjoamme laajan valikoiman vaihtolavoja, joista voi valita 8-12 m3:n avolavan tai painavaa kuormaa kestävän kivilavan. Lavat voidaan varustaa myös kannella, verkolla tai erilaisilla syöttöaukoilla, jolloin niistä saadaan entistä monikäyttöisempiä ja sopivia moneen eri käyttökohteeseen.\nHintalaskurillamme voit kätevästi laskea hinnan vaihtolavan vuokraukselle. Hinta sisältää vaihtolavan toimituksen, vaihtolavan poishaun ja tyhjennyksen. Continue Reading\nVälitämme vapaat vuokra-asunnot Joensuussa niin opiskelijoille kuin työssäkäyvillekin asunnonetsijöille. OVV Asuntopalvelut Joensuu on suurin Joensuulainen yksityisiä vuokra-asuntoja välittävä toimisto. Toimimme aikaisemmin Joensuussa nimellä Opiskelijoiden vuokravälitys. Välitämme turvallisia vuokra-asuntoja sekä etsimme asuntoon luotettavat vuokralaiset, Joensuussa sekä lähialueilla.\nMonipuoliset palvelumme auttavat kaikkia saavuttamaan parhaan mahdollisen lopputuloksen. Ammattivalokuvaajan ottamat hyvät valokuvat, kohteesta kuvattu videoesittely sekä huolellisesti laaditut myyntiargumentit herättävät mahdollisen ostajan mielenkiinnon ottamaan yhteyttä ja sopimaan asuntonäytön. Meidän palveluihimme kuuluu myös ammattilaisen tekemä kuvausjärjestely, jonka avulla saamme asunnon parhaan potentiaalin esille myyntikuvissa. Continue Reading\nToimitus sisältää hirsikehikon kehikon pystytystarvikkeilla ja puuosatoimituksella, sekä pääpiirustukset. Puuosatoimitus käsittää rakennukseen tarvittavat puutavarat sekä ovet ja ikkunat. Tarkemman toimitussisällön kehikon pystytystarvikkeista ja puuosatoimituksesta saatte tarjouksen yhteydessä. Toimitukseen sisältyy aina kattavat pystytysohjeet, joissa kerrotaan mm. Continue Reading\nKarttapaikka on Maanmittauslaitoksen ylläpitämä ja osoitteessa asointi.maamittauslaitos.fi tarjoama tietopalvelu. Karttapaikalla voi selata Maanmittauslaitoksen maastokarttoja, ilmakuvia ja taustakarttoja erilaisin hakuehdoin. Lisäksi käytettävissä on karttatoimintoja kuten mittaa matka ja muunna koordinaatteja. Continue Reading\nAlueen maanomistajilla ja niillä, joiden asumiseen, työntekoon tai muihin oloihin kaava saattaa huomattavasti vaikuttaa, sekä viranomaisilla ja yhteisöillä, joiden toimialaa suunnittelussa käsitellään (osallinen) on mahdollisuus osallistua kaavan valmisteluun, arvioida kaavoituksen vaikutuksia ja lausua mielipiteensä asiasta maankäyttö- ja rakennuslain 62§:n ja –asetuksen 30 §:n mukaisesti. Mielipide tulee esittää kirjallisesti ennen nähtävänäoloajan päättymistä osoitteella; Virtain kaupunki, Kaupunginhallitus, PL 85, 34801 Virrat tai sähköpostitse; kirjaamo@virrat.fi.\nPartitiivissa nimen taivutus vaihtelee nykyäänkin paikkakunnalla. Yleissanan virta taivutuksen mukainen on muoto Virtoja, jota paikkakunnalla käytetäänkin. Continue Reading\nSähkö tele valo av 2019\nEsiintyvä taiteilija alv


Kati Pallasvuo kehitti espoolaisille miehille oman joogatunnin, josta tuli niin suosittu, että naisetkin tahtoivat mukaan – "Laitettiin pystyyn Kanki-ryhmä" | Paikalliset | Länsiväylä\nKati Pallasvuo kehitti espoolaisille miehille oman joogatunnin, josta tuli niin suosittu, että naisetkin tahtoivat mukaan – "Laitettiin pystyyn Kanki-ryhmä"\nJoogaohjaaja Kati Pallasvuo pitää tunteja Leppävaaran Levels-salilla. Joogaharrastus on helppo aloittaa, Pallasvuo sanoo. Jari Kostiainen\nHyvinvointi: Äijäjoogaryhmästä tuli huippusuosittu ja lopulta samalla tunnille halusivat myös naiset.\nJoogasta on tullut harrastus, jota myös miehet sovittelevat kalenteriinsa entistä useammin.\nJoogaohjaaja Kati Pallasvuo suosittelee lämpimästi lajin kokeilemista. Joogassa useita tyylisuuntia, ja jokaiselle kokeilijalle löytyy omaan kehoon sopiva muoto.\n– Jooga on monipuolinen laji, kokonaisvaltainen ja mieleen positiivisesti vaikuttava, Pallasvuo tiivistää.\nJoogaa on takavuosina pidetty kenties enemmän naisten harrastuksena. Pallasvuon joogakursseilla näkyy nykyisin jopa enemmän miehiä kuin naisia.\n– Meillä oli aiemmin äijäjoogaryhmä. Sen harjoitteet olivat suunniteltu luonnollisesti miehille, jotka halusivat kehittää liikkuvuuttaan. Sitten studiolla tunneilla käyneet naiset kiinnostuivat tunnin liikkeistä. He halusivat mukaan. Laitettiin pystyyn Kanki-joogaryhmä, johon voivat tulla niin miehet kuin naiset, Pallasvuo naurahtaa.\nMeillä opetellaan keskittymään ja olemaan läsnä. Nykyarjessa se helposti unohtuu, sanoo Kati Pallasvuo. Jari Kostiainen\nJoogan aloittamiselle on helppo keksiä järkisyitä. Nykyelämä on nykivää ja stressaavaa. Kaikki eivät halua crossfitiä tai triathlonia tai muita kroppaa yltiöpäisesti rasittavia harrastuksia. Arki on jo tarpeeksi lennokasta muutenkin – hyvä jos pysyy vauhdissa mukana.\nTunneilla käyneet naiset kiinnostuivat äijäjoogan liikkeistä ja halusivat mukaan. Laitettiin pystyyn Kanki-joogaryhmä.\nJoogaohjaaja Kati Pallasvuo\n– Meillä opetellaan keskittymään ja olemaan läsnä. Nykyarjessa se helposti unohtuu. Helpoilla hengitysharjoituksilla voimme rauhoittaa mieltä. Samaa taitoa voi käyttää arjen haasteissakin, sanoo Pallasvuo.\nJoogassa saa halutessaan myös keholle kovempia harjoitteita. Alkuun kannattaa valita itselleen ja keholleen sopiva tyyli ja taso.\nIän karttuessa kehon hallinta on tärkeää, joogan avulla voi parantaa tasapainoa. Kun kehonhallinta on hyvä, ihminen on myös kehotietoisempi.\nParemman kehotietoisuuden sanotaan auttavan olemaan enemmän sinut itsensä kanssa.\nJooga sopii myös huippu-urheilijalle. Lajista riippumatta huipulla keho on usein jatkuvassa stressitilassa.\n– Huippu-urheilussahan on tärkeää olla läsnä. Pitää osata keskittyä oleelliseen. Jooga toimii varmasti urheilijoille kevyempänä harjoitteena ja mielenpuhdistajana, Pallasvuo sanoo.\nJoogatessa kuunnellaan niin omaa mieltä kuin kehoa. Jari Kostiainen\nUsein pidämme hengittämistä itsestäänselvyytenä. Harvoin silti mietimme, mistä hengittämisessä on kyse. Joogassa isoilla liikeradoilla lisätään liikkuvuutta ja liikkeet ja hengitys ovat yhtä.\nJoogassa myös vahvistetaan kehoa, ja harjoitteissa rasitetaan koko kroppaa. Hengitys on aina mukana rytmittämässä treeniä. Opettaja ohjaa ja antaa rytmin ohjattaville.\nTottumattomaan silmään joogassa käytettävät asennot näyttävät haastavilta.\n– Jokaisella ihmisellä on omanlaisensa keho. Siksi meillä on paljon erilaisia ja eri lailla rasittavia tunteja. Ohjaajan täytyy osata huomioida jokaisen ihmisen erilaiset tarpeet ja kyvyt suorittaa liikkeitä, Pallasvuo huomauttaa.\n– Joogatessa kuunnellaan niin omaa mieltä kuin kehoa, hän korostaa.\nKolme askelta alkuun\nOle rohkea. Ota yhteyttä lähisaliin ja kysy sopivasta aloituksesta.\nEt tarvitse alkuinvestointeja välineisiin. Salilta löytyy kaikki tarpeellinen.


Analyytikko: iPhone 7:ssä ei välttämättä enää nähdä tuttua kotinäppäintä | Mobiili.fi\nAnalyytikko: iPhone 7:ssä ei välttämättä enää nähdä tuttua kotinäppäintä\nJanne Laakso | Julkaistu 20.10.2015, klo 20:51\nApplen iPhone 6s -mallit eivät vielä ole edes ennättäneet kaikille markkina-alueille, kun huhumylly alkaa jo jauhaa ensi vuonna esiteltävää iPhone 7:ää. Nyt Piper Jaffrayn analyytikko Gene Munster on heittänyt ilmoille omia arvioitaan iPhone 7:n ominaisuuksista. Yksi mielenkiinnon kohde on iPhone-malleille tähän asti ominainen kotinäppäin ja mahdollinen siitä luopuminen.\nMunsterin mukaan on olemassa 50 prosentin todennäköisyys, että Apple hylkäisi perinteisen kotinäppäimen seuraavista iPhone-malleista. Tänä vuonna esiteltyä 3D Touch -järjestelmää hiomalla ja viimeistelemällä Apple voisi yhdistää Touch ID -sormenjälkitunnistimen ja kotinäppäimen suoraan puhelimen näyttöön. Moniin kilpailijoihin verrattuna iPhoneissa on etupaneelin pinta-ala ja näin myös puhelimen ulkomitat varsin suuret näytön kokoon verrattuna. Yksi syy tähän on juuri pyöreän kotinäppäimen vaatima tila näytön alapuolella. Erillisestä kotinäppäimestä luopuminen mahdollistaisi näytön koon suurentamisen ulkomittoja muuttamatta, tai vaihtoehtoisesti ulkomittojen pienentämisen näytön koosta tinkimättä.\nGene Munsterin arvio perustuu täysin markkina-analyyseihin, eikä hänen raporttinsa taustalla ole esimerkiksi alihankkijoiden vuotoja. Lisäksi Munsterin maine Apple-ennustuksissa on vähintään kyseenalainen, mutta hän ei suinkaan ole yksin ennustaessaan, että Apple jossain vaiheessa luopuu fyysisestä kotinäppäimestä iPhonessa. Muun muassa The Vergen toimittaja Tom Warren arveli iPhone 6s:n 3D Touch -ohjausta kokeiltuaan, että Apple tulee hyödyntämään kyseistä teknologiaa päästäkseen eroon erillisestä kotinäppäimestä. Lisäksi tiedossa on, että Applella on tutkittu mahdollisuutta yhdistää sormenjälkitunnistus suoraan kosketusnäyttöön.\nFinal thought on 3D Touch: combined with iOS 9 multitasking tweaks, this is Apple testing a future iPhone without a physical home button\n— Tom Warren (@tomwarren) September 25, 2015\nApple julkisti uuden MacBook Airin – uusittu näppäimistö ja sisäinen tekniikka18.3.2020\nNäin tyhjennät puhelimen tiedoistasi9.5.2015\n20.10.2015, klo 21:16\nMistä vitusta noi oraakkelit vetää, että todennäköisyys olisi 50 prosenttia. Kiinnostaisi tietää :)\n20.10.2015, klo 21:32\nKotinäppäin joko on tai sitten kotinäppäintä ei ole, 50/50\n20.10.2015, klo 23:01\n21.10.2015, klo 13:15\nNiin, mutta miksi todennäköisyys on just tasan 50 prosenttia? Yhtä lailla jos se olisi 40 prosenttia, niin se tarkoittaisi, että kotinäppäin joko on tai ei ole\n21.10.2015, klo 17:30\nOraakkelin excel-kaava on sellaisen prosentin antanut. Millainen kaava on lienee ammattisalaisuus.\n20.10.2015, klo 22:04\nNii onko vaiei? Mikä järki näis uutisis on\n21.10.2015, klo 15:34\nMitä järkeä koko tossa Applen touhussa, se on edelleenkin vaan kännykkä vaikka ottasivat kaikki näppäimet pois.\n21.10.2015, klo 15:46\n21.10.2015, klo 17:32\nApplen ja osakkeenomistajien mielestä touhussa on aika monta kymmentä miljardia järkisyytä. Ja asiakastyytyväisyyskin tuntuu olevan aika kohdallaan.\n22.10.2015, klo 01:13\nLuojan kiitos on muitakin älypuhelin/kännykkä-merkkejä ku vaan Apple!\nTim Cook: Apple Musicilla on 6,5 miljoonaa maksavaa kuuntelijaa – 8,5 miljoonaa vasta kokeilee\nNämä innovaatiot Paluu tulevaisuuteen -elokuvat ennustivat\nLue seuraavaksi: Tim Cook: Apple Musicilla on 6,5 miljoonaa maksavaa kuuntelijaa – 8,5 miljoonaa vasta kokeilee


Hoitajia hengityshalvauspotilaan kotiin | Kuntarekry\nEtusivuHoitajia hengityshalvauspotilaan kotiin\nHoitajia hengityshalvauspotilaan kotiinUudenkaupungin kaupunkiUudenkaupungin kaupunki, Sosiaali- ja terveyskeskusPyhärantaTyöavain: 145107Hakuaika päättyy: 11.7.2017 15.00Palkka: KVTESTyön luonne: KokoaikatyöTyösuhteen kesto: MääräaikainenTyö alkaa: Sopimuksen mukaanHae työpaikkaaTyön kuvausHaluatko työskennellä hengityshalvauspotilaan hoitotiimissä? Työn kelpoisuusvaatimuksena on lähihoitajan tutkinto. Sairaanhoitaja- ja lähihoitajaopiskelijat otetaan myös huomioon hoitajia valittaessa. Aikaisempi kokemus hengityshalvauspotilaan hoitamisesta ei ole välttämätöntä, sillä jokainen uusi työntekijä perehdytetään hoitotiimin työhön.\nPotilaan hoitotyö tapahtuu hoitotiimin jäsenenä potilaan kotona ja vaatii 1-4 hoitajaa. Työn kesto on sidottu potilaan kotihoidon tarpeeseen. Erilainen hoitoympäristö ja yhteistyö potilaan lähiyhteisön kanssa vaatii, että hoitaja huomioi potilaan elämäntilanteen kokonaisvaltaisesti. Hengityshalvauspotilaan hoitotyö sisältää potilaan perushoidon, akuuttitilanteiden hallinnan sekä laitteiden ja hoitovälineiden huollon. Lisäksi potilas tarvitsee paljon tukea, ohjausta ja lähellä oloa. Hoitotyö auttaa potilasta saavuttamaan mahdollisimman hyvän elämänlaadun. Hengityshalvauspotilaan hoitotiimissä työskentely on itsenäistä ja vaatii hoitajalta päätöksentekotaito, halua oppia uutta, joustavuutta ja hyviä vuorovaikutustaitoja.\nOrganisaation kuvausUUSIKAUPUNKI on noin 15 600 asukkaan viihtyisä teollisuus- ja satamakaupunki lounaisrannikolla. Seutukuntansa vahvan ja vetovoimaisen keskuksen menestys perustuu luovaan osaamiseen sekä julkisten palvelujen hyvään laatuun ja joustavuuteen. Kasvun mahdollisuudet nousevat aktiivisesta elinkeinopolitiikasta, ihmisläheisestä, merellisestä ympäristöstä ja yhteisestä tahdosta. Ainutlaatuiset harrastusmahdollisuudet vievät sinut vaikkapa golfkentälle, kuntoputkeen tai veneilyn pariin. Maailman kaunein saaristo alkaa jo kotioveltasi.\nUudenkaupungin sosiaali- ja terveyskeskus tuottaa perusterveydenhuollon palveluja yhteistoiminta-alueen kuntien asukkaille. Yhteistoiminta-alueen muodostavat Kustavin, Pyhärannan, Taivassalon ja Vehmaan kunnat sekä Uudenkaupungin kaupunki. Alueen väestöpohja on 23 000. Uudenkaupungin sosiaali- ja terveyskeskuksen terveyspalvelut on saanut SHQS-laaduntunnustuksen vuonna 2011 ja 2014. Kaupunki noudattaa savuttoman työpaikan periaatteita.\nYhteystiedotLisätietoja osastonhoitaja Nelli Lehtonen, puh. 0440 882 481. E-mail: etunimi.sukunimi(at)uusikaupunki.fi.


jaksaminen – Vantaan Perhekoutsit\n24 syyskuun, 2015 Perhekoutsi TuroJätä kommentti\nVanhemmuus on haastavaa ja joskus suorastaan väsyttävää. Lapsen tarpeet ei odota. Tarpeeseen vastataan silloin kun se ilmenee. Lapsi harvemmin kyselee vanhemmaltaan, että ”viittisitkö nyt antaa ruokaa?” tai ”kerkeisitkö pistää mut nukkumaan?”. Vanhemman on itse huolehdittava omasta jaksamisestaan. Tässä muutamia näkökohtia jaksamiseen.\nVanhemmuus on Jakamista. Kokemuksiaan, tuntemuksiaan ja kysymyksiään kannattaa jakaa. Puolisolleen, kaverilleen, vanhemmilleen, äideille ja iseille. Huomaat, että et ole yksin ongelminesi. Vanhemmuus on myös vastuun jakamista. Useassa perheessä on kaksi vanhempaa. Jakautuuko vastuu teillä tasaisesti? Osaako enemmän hoitovastuuta ottava vanhempi jakaa vastuuta? Ja huomaattehan, että työssäkäynti on myös vastuunkantamista. Vanhemmuuden lapsenhoitovastuuta voi jakaa myös oman perheen ulkopuolelle: Isovanhemmille, naapureille, sukulaisille, kotipalvelulle, kummeille.\nVanhemmuus on Armollisuutta. Kukaan ei ole täydellinen – edes vanhempana. Ole armollinen itsellesi. Tunne rajasi. Keskustelkaa perheenne tärkeistä asioista ja panostakaa niihin. Vähemmän tärkeät asiat voivat olla vaikka vähän rempallaan.\nVanhemmuus on Kivaa. Pitäkää hauskaa perheenne kanssa. Löytäkää arkinen tekeminen, mikä on teille kaikille kivaa. Löytäkää juhlava tapa pitää hauskaa. Ota myös omaa aikaa. Huolehdi, että sinulla on omaa aikaa, jolloin sinulla on kivaa.\nVanhemmuus on Säännöllisyyttä. Huolehtikaa rutiineistanne. Lapset tykkäävät rutiineista. Lapset tykkäävät rutiineista. Arki on myös vanhemmille helpompaa, kun kaikki tietävät mitä seuraavaksi tapahtuu. Huolehdi myös Kivan säännöllisyydestä.\nVanhemmuus on Arvostamista. Arvosta omaa vanhemmuuttasi. Arvosta itseäsi. Näe hyvä itsessäsi. Ja näe hyvä myös puolisossasi ja lapsessasi. Ja sano se ääneen! Arvosta lastasi.


Pension Hostel StayComfort am Kurfürstendamm, Hostelli Berliini · HostelsClub\nPension Hostel StayComfort am Kurfürstendamm, Hostelli Berliini\nKleiststraße 35, Berliini, Saksa\nLisätietoa hostellista Pension Hostel StayComfort am Kurfürstendamm\nStayComfort am Kurfürstendamm on hostelli / majatalo, jota rakastat ensinnäkin sen sijainnin vuoksi alueella, jossa on mukavia kahviloita, baareja ja erinomaisia ravintoloita. Asiakkailla on mahdollisuus lähettää fakseja ja tehdä valokopioita ilmaiseksi. Henkilökunta on erittäin vieraanvarainen ja sisäänkirjautumisen yhteydessä tarjoaa sinulle Berliinin kartan, jossa selitetään mitä tehdä ja nähdä. Hyödynnä heidän ystävällisyyttään ja antaa sinulle erinomaisen neuvon elää Berliinissä täysillä!\nPension Hostel StayComfort am Kurfürstendamm on guesthouse ja hostelli Berliinissä, ihanteellisella paikalla hiljaisella Schönebergin alueella, vain muutaman askeleen päässä Nollendorfplatzin metroasemalta, Kurfürstendammin ostoskadulta ja KaDeWe-ostoskeskuksesta.\nKaikissa StayComfort am Kurfürstendammin huoneissa on taulu-tv (kaapelikanavilla) ja tyylikäs ilmapiiri, jossa on puulattiat ja lattiasta kattoon ulottuvat ikkunat, jotka tekevät sisustuksesta erittäin kirkas. Voit valita yksityisten huoneiden tai yhteisten asuntoloiden välillä, joissakin huoneissa on oma kylpyhuone, toiset ulkona.\nPension & hostel StayComfort am Kurfürstendamm on vain 2 metropysäkin päässä Berliinin eläintarhasta ja vain 300 metrin päässä Nollendorfplatzin metroasemalta. Kuuluisa Kurfürstendammin ostoskatu ja KaDeWe-ostoskeskus ovat noin 500 metrin päässä hostellista.\nStayComfort am Kurfürstendammin hostelli sijaitsee klassisessa rakennuksessa hiljaisella Schönebergin alueella. Asiakkaat voivat seurustella kauniissa yhteisessä tilassa ja käyttää aina ilmaista WiFi-yhteyttä.


Nettimaunulan yhteisöverkon käyttäjäkyselyn tuloksia - PDF\nNettimaunulan yhteisöverkon käyttäjäkyselyn tuloksia\nDownload "Nettimaunulan yhteisöverkon käyttäjäkyselyn tuloksia"\n1 Liite 3 n yhteisöverkon käyttäjäkyselyn tuloksia 1 Liite 3 n yhteisöverkon käyttäjäkyselyn tuloksia Kysely oli liitetty n yhteisöverkkoon niin, että ensimmäistä kertaa kirjautuessaan käyttäjä sai automaattisesti eteensä kyselylomakkeen täytettyään Omat tiedot sivun henkilötiedot. Kyselylomake säilyi linkkinä Omat tiedot sivulla niin kauan kunnes siihen vastattiin. Lomake oli mahdollista sivuuttaa vastaamatta klikkaamalla asiasta ilmoittavaa linkkiä. Onneksi varsin monet kuitenkin lomakkeen täyttivät joskaan kaikki eivät kovin huolellisesti ja "oikein". Tästä kertoi mm. vuonna 1900 syntyneiden suuri määrä (10 %!). Ns. oletusarvot saattoivat jäädä vastauksiksi, jos vastaaja halusi vain päästä lomakkeesta eroon. Vastauksia kertyi tammikuussa 2003 listattuun otokseen kaiken kaikkiaan 610 kpl. Kyselylomake perustui Sitran muilla OSKU alueilla käyttämään käyttäjäkyselylomakkeeseen, mutta siihen tehtiin joitakin muutoksia, jotta se soveltuisi paremmin an. Mm. internetyhteyksiä ja netin käyttöä yleensä kyseltiin tarkemmin. Varsinaisesti kyselyssä ei kysytty itse yhteisöverkon käyttöön yms. liittyviä asioita, sillä tästä aiheesta oli tarkoitus tehdä myöhemmin oma kyselynsä. Sitä ei projektiaikana ehditty tehdä, mutta toisaalta Sitra teetätti nettikyselyn kansalaisverkkojen sisällöistä, käytettävyydestä ja toiminnallisuudesta keväällä 2002 kaikissa OSKU alueiden kansalaisverkoissa, myös Maunulassa. Näitä tuloksia vielä odottelemme tätä kirjoittaessa. Huom. Lomake tehtiin aikamoisessa kiireessä, ja pian huomattiin, että erityisesti useiden vaihtoehtojen merkitseminen kysymyksissä, joissa tämä sallittiin, oli liian vaikeaa. Tällöin piti painaa ctrlpainiketta yhtäaikaa hiiren klikkauksen kanssa. Aluksi monivalintavastausten kohdalla ei ollut edes ohjetta ko. asiasta, vaan lomakkeen tehnyt koodari piti asiaa tyypillisesti itsestään selvänä, "kaikkihan tietävät että ctrl + klikkaus mahdollistaa monivalinnan...!!" Pikaisesti lisäsimme ohjeen jokaisen tällaisen kysymyksen kohdalle, mutta ilmiselvästi varsinkin loppupään kysymyksistä kävi ilmi, että ihmiset eivät osanneet valita useita vaihtoehtoja vaan tiedostoon tallentui usein vain yksi vastaus per vastaaja. Seuraavia asioita kysyttiin (* = Sitran lomakkeesta poikkeavat vastausvaihtoehdot ja kysymykset): Kysymykset Sukupuoli Syntymävuosi Äidinkieli Kotikunta Kansalaisuus, jos ei suomi Syntymävuosi Koulutus Valmiit vaihtoehdot tai vastauslaatikko Nainen Mies Suomi Svenska English, mikä? En vielä koulussa Käyn peruskoulua Käyn lukiota Peruskoulu/Kansakoulu Ammattikoulu/Kurssi Ylioppilas/lukio Opisto/koulutason tutkinto Ammattikorkeakoulu/Alempikorkeakoulututkinto Korkeakoulu(Yliopisto\n2 Liite 3 n yhteisöverkon käyttäjäkyselyn tuloksia 2 Ammattiasema tällä hetkellä Nykyinen työnantaja Siviilisääty Nykyinen asumismuoto Kuinka monta henkeä asuu taloudessasi Alle kouluikäinen koululainen tai opiskelija Yrittäjä Työntekijä Toimihenkilö Johtavassa asemassa oleva Työtön/lomautettu Maatalousyrittäjä Kotiäiti/isä Eläkelainen oma tai perheen yritys yritys kunta/kuntayhtymä valtio/ muu julkinen Kunnan yhtiö/ liikelaitos Järjestö/yhdistys tms. Ei työelämässä naimatoan avoliitossa avioliitossa eronnut leski omistusasunto vuokraasuntoa työsuhdeasunto muu asumismuoto Mistä kuulit ensimmäisen kerran n yhteisöverkosta?* luin paikallislehdestä sain asiasta tiedottavan kirjeen* ystäväni kertoi Maunulan kotisivuilta* naapuri/ystävä kertoi* työtoverilta opettajalta yhdistyksen/ järjestön kokouksessa tiedotustilaisuudessa* Mediapajassa henkilökunnalta* muualta Missä kirjaudut verkkoon useimmiten? * Kotona työpaikalla Mediapajalla* Saunabaarissa* Kirjastossa* Koulussa alla\n3 Liite 3 n yhteisöverkon käyttäjäkyselyn tuloksia 3 Miksi rekisteröidyit verkkoon? (useita vaihtoehtoja)* Uteliaisuuttani Selainpohjaisen sähköpostiliittymän takia Keskustelujen takia Pysyäkseni perillä paikallisista asioista Käyttääkseni hyväksi järjestelmän intranetominaisuuksia ta? Onko kotonasi tietokone? Onko kotonasi internetyhteys/millainen* On Ei Ei ole internetyhteyttä On, ilmainen internetyhteys (MTV3, suomi24 jne.) On, maksullinen yhteys ja modeemi On, maksullinen yhteys ja ISDN On, oma kiinteä ADSLyhteys On, taloyhtiön hankkima ADSLyhteys On, jokin muu yhteystyyppi Aiotko hankkia lähimmän vuoden aikana itsellesi kiinteän internetyhteyden?* Aion En aio Ehkä, riippuu hinnasta Kuinka usein käytät tietokonetta (niin työssä, koulussa kuin kotona)? En ole käyttänyt aikaisemmin Olen joskus kokeillut Käytän satunnaisesti tai harvoin Käytän päivittäin/lähes päivittäin Käytän päivittäin useita tunteja* Osaan käyttää (useita vaihtoehtoja): Kun käytän internettiä (useita vaihtoehtoja):* tekstinkäsittelyohjelmaa internetselainta* sähköpostia jotain kuvankäsittelyohjelmaa taulukkolaskentaa htmleditoria (nettisivujen tekoohjelmaa)* muuta surffailen huvikseni haen työhön/ opiskeluun liittyvää tietoa haen harrastuksiin liittyviä tietoja haen omaan asuinalueeseen liittyvää tietoa katselen videotiedostoja (trailereita ym.) osallistun keskustelupalstoille chattailen seuraan ajankohtaisia uutispalstoja ja verkkolehtiä käytän sähköpostia toimitan omia/yritykseni/ yhteisöni nettisivuja haen netistä ystäviä ja samanhenkisiä\n4 Liite 3 n yhteisöverkon käyttäjäkyselyn tuloksia 4 1. Tietoa käyttäjistä Vastaajista naisia oli 4 ja miehiä 55%. Ikäjakaumasta tuli varsin poikkeava muihin OSKU alueisiin nähden, sillä lapsia ja nuoria verkossa oli erityisen vähän. ssa ei suoritettu mitään erityistä invaasiota kouluihin. Oheisesta ikäjakaumataulukosta on jätetty pois kaikki vuodelle 1900 merkityt syntymävuodet, jotta tulos ei olisi vääristynyt (1900 oli lomakkeen oletusarvo, ja jos sitä ei muuttanut, syntymävuodeksi tallentui Näitä vastauksia oli peräti 10 % kaikista % 2000 Ikäjakauma % % % % Naimattomia oli 4, avioliitossa 36 %, avoliitossa 13 %, eronneita 8 %, leskiä. Äidinkieli muu kuin suomi Albania Englanti Heprea Ranska Saame Saksa Sanskriitti Ruotsi Urdu Viro Äidinkieleltään melkein kaikki olivat suomenkielisiä. Kotikunnaksi 83 % oli merkinnyt Helsingin, 13 muun ja 1 ei vastannut.\n5 Liite 3 n yhteisöverkon käyttäjäkyselyn tuloksia 5 Asuinmuoto asumismuoto, 4 % Vuokraasunto 36 % Omistusasunto 58 % Ammattikorkeakoulu/ Alempi korkeakoulututkinto 8 % Ammattikoulu/ Kurssi 10 % Työsuhdeasunto Monet jättivät vastaamatta ammattia ja koulutustasoa koskeviin kysymyksiin, mutta joitain suuntaviivoja saatiin. Karkeasti ottaen näyttäisi siltä, että vastanneet olivat hieman paremmin koulutettuja ja asuivat useammin omistusasunnoissa kuin mitä tilanne todellisuudessa Maunulassa on. Mainittakoon, että vaihtoehto "En vielä koulussa" on yliedustettu todennäköisesti siksi, että se oli vaihtoehdoista ensimmäinen ja valmiiksi näkyvissä. Ylioppilas/ lukio 8 % Peruskoulu/ kansakoulu 8 % Koulutus Opisto/ koulutason tutkinto 17 % En vielä koulussa 10 % Käyn peruskoulua Käyn lukiota 3 % Korkeakoulu (Yliopisto) 26 % Vertailun vuoksi mainittakoon, että Helsingin aluetilastojen mukaan vuonna 1999 korkeakoulututkinnon suorittaneita oli Maunulan alueella 14,4 %, alemman korkeakoulututkinnon suorittaneita 9,6 %, keskiasteen tutkinnon suorittaneita 27,9 % ja peruskoulun tai kansakoulun suorittaneita 48,2, %. Vuokraasunnoissa maunulalaisista asui vuonna ,7 %.\n6 Liite 3 n yhteisöverkon käyttäjäkyselyn tuloksia 6 Ohessa taulukot vastanneiden ammattiasemasta ja työnantajasta. Työtön/ lomautettu Työntekijä 19 % Ammattiasema Yrittäjä Eläkeläinen 7 % Johtavassa asemassa 9 % Kotiäiti/isä Koululainen tai opiskelija 14 % Toimihenkilö 33 % 6 % Yritys 3 Työnantaja Ei työelämässä 2 Järjestö/ yhdistys 3 % Kunnan yhtiö/ liikelaitos Valtio/ muu julkinen 1 Oma tai perheen yritys 2 Kunta/ kuntayhtymä 9 % 2. Käyttäjät ja Lomakkeessa kysyttiin, kuinka ja mistä vastaaja oli kuullut ensimmäisen kerran n yhteisöverkosta. Vastauksia tutkittiin myös ikäluokittain. Paikallislehden eli Maunulan Sanomien merkitys tiedon leviämisessä alueella on selkeästi merkittävin erityisesti kesikikäisen ja vanhemman väen keskuudessa. Nuorempi polvi sen sijaan sai tiedon ensimmäistä kerta kirjeessä, joka lähetettiin kaikkiin koteihin. Kaiken kaikkiaan vastaajista noin kolmannelle asia tuli ikään kuin "yllätyksenä" eli kirjeenä kotiin. t olivat jo kuulleet asiasta aiemmin.\n7 Liite 3 n yhteisöverkon käyttäjäkyselyn tuloksia 7 Työtoverilta Tiedotustilaisuudessa Miten kuuli sta Yhdistyksen/ järjestön Ystäväni kertoi kokouksessa 3 % Luin paikallislehdestä 44 % Sain asiasta tiedottavan kirjeen 34 % Naapuri/ ystävä kertoi alta 6 % Mediapajassa henkilökunnalta Maunulan kotisivuilta 6 % Ylläoleva jakauma ikäluokittain alta Ystäväni Yhdistyksen/ järjestön kokouksessa Työtoverilta Tiedotustilaisuudessa Sain asiasta tiedottavan kirjeen Naapuri/ ystävä kertoi Mediapajassa henkilökunnalta Maunulan kotisivuilta Luin paikallislehdestä Vaihtoehtoa Naapuri/ystävä kertoi ei käytännössä valittu lähes laisinkaan. Vaihtoehto Mediapajan henkilökunta sen sijaan esiintyy jonkin verran, erityisesti ikäluokassa 50luvulla syntyneet. Sellainen tunne onkin, että vanhempi väki tuli mielellään paikan päälle eli Mediapajalle kyselemään projektia koskevia asioita henkilökunnalta.\n8 Liite 3 n yhteisöverkon käyttäjäkyselyn tuloksia 8 Kysyttiin myös, missä vastaaja useimmiten kirjautuu an? Kyseessä ovat kaikki vastaajat. Suuri määrä kotona kirjautumisten määrästä selittyy tiedolla, jonka mukaan vastaajista 80 %:lla oli kotonaan tietokone. Mediapaja on suosittu, mutta siellä käytetään nettiä kautta linjan, ei pelkästään yhteisöverkkoon kirjautumiseen. Tästä alhainen käyttöprosentti. Työpaikalla 2 Missä kirjautuu useimmin alla Kirjastossa Saunabaarissa Mediapajalla 6 % Koulussa Kotona 68 % Kysyttiin erikseen, miksi vastaaja päätti kirjautua a. Vaihtoehtoja sai valita useita, mutta selkeimmäksi syiksi vahvistui puhdas uteliaisuus. Useimmat valitsivat vain yhden vaihtoehdon, ehkä johtuen alussa mainitusta monivalintaongelmasta. Miksi kirjautui Käyttääkseni hyväksi järjestelmän Intranetominaisuuksia 16 % Selainpohjaisen sähköpostiliittymän takia 13 % Ei ilmoitettu 1 Keskustelujen takia Pysyäkseni perillä paikallisista asioista 14 % Uteliaisuuttani 40 % Vastauksia tutkittiin myös ikäryhmittäin. Keskiikäiset ja vanhemmat vastaajat (ennen vuotta 1960 syntyneet) kirjasivat tärkeimmäksi syyksi kirjautua an vaihtoehdon "Pysyäkseni perillä paikallisista asioista". Uteliaisuus olikin kaikkien nuorempien yleisin syy. Ohessa esimerkkinä 40luvulla syntyneiden vastaukset. Tässä koosteessa on myös otettu huomioon ko. vastaajien koulutustaso.\n9 Liite 3 n yhteisöverkon käyttäjäkyselyn tuloksia Ei ilmoitettu Keskustelujen takia Uteliaisuuttani Ylioppilas/lukio Peruskoulu/kansakoulu Opisto/koulutason tutkinto Käyn peruskoulua Käyn lukiota Korkeakoulu (Yliopisto) En vielä koulussa Ammattikoulu/Kurssi Ammattikorkeakoulu /Alempi korkeakoulututkinto Kysyttiin, onko vastaajalla kotonaan tietokone. Vastaajista 80 %:lla oli, 13:lla %:lla ei, 7 % jätti vastaamatta. Kysyttiin myös vastaajien kotiinternetyhteyksien määrästä. Kyselyajankohtana Maunulassa oli jo toteutettu useita kiinteitä taloyhtiöverkkoja, se näkyy myös vastauksissa taloyhtiön hankkimana ADSL yhteytenä. Lisäksi kysyttiin, aikooko vastaaja, jolla ei ole nettiyhteyttä, hankkia sellaisen. 47 % vastasi hankkivansa varmasti, 26 % ei, ja loput 27 % hankkii jos hinta on sopiva. Halukkuutta siis löytyy. Internetyhteys On, oma kiinteä ADSLyhteys 16 % On, taloyhtiön hankkima ADSLyhteys 4 % Ei 30 % On, maksullinen yhteys ja modemi 23 % On, maksullinen yhteys ja ISDN 9 % On, jokin muu yhteystyyppi On, ilmainen Internetyhteys (MTV3, suomi24 jne.) 13 % Kysyttiin, kuinka usein vastaajat käyttävät nettiä. Yllättävän suuri osa ilmoitti käyttävänsä nettiä jopa useita tunteja päivässä. Oletettavasti mukaan oli laskettu myös työ tai opiskelupaikalla tapahtuva netin käyttö. Toisaalta vaihtoehto "En ole käyttänyt aiemmin" ei varmaankaan pidä paikkaansa eikä siitä voi vetää pitkälle\n10 Liite 3 n yhteisöverkon käyttäjäkyselyn tuloksia 10 vieviä johtopäätöksiä. Maunulassahan käyttäjät eivät pääsääntöisesti kirjautuneet ohjatuissa koulutustilaisuuksissa kuten muilla OSKU alueilla, jolloin vastaajat saattoivat todellakin olla ensimmäistä kertaa tekemisissä internetin kanssa kyselyyn vastatessaan. Osa vastaajista on varmastikin ollut Mediapajalla koulutettuja senioreita, jotka on opetettu kirjautumaan myös an, mutta heitä on vain joitakin kymmeniä tässä otoksessa. Käytän päivittäin useita tunteja 4 Kuinka usein käytän nettiä En ole käyttänyt aikaisemmin 1 Olen joskus kokeillut Käytän satunnaisesti ta harvoin 8 % Käytän päivittäin/ lähes päivittäin 34 % Kysyttiin vastaajan tietoteknisiä taitoja. Huomioon on otettu kaikki 610 vastausta, myös tyhjäksi jätetyt. Sähköpostia ja nettiä osattiin käyttää, mikä ei ollut yllätys. Samoin tekstinkäsittelyohjelma on monille tuttu. Yllättävän moni ilmoitti osaavansa käyttää jotain html editoria. Juuri tämän osaamisen vähyys on ollut ongelmana koko sen ajan, kun esim. Maunulan kotisivuille on etsitty päivittäjiä. Osaa käyttää ohjelmia Ei mainintaa 15,2 Tekstinkäsittelyohjelmaa 73,0 Taulukkolaskentaa 53,3 Kuvankäsittelyohjelmaa 48,5 % Sähköpostia 77,9 HTMLeditoria (nettisivujen tekoohjelmaa) 25,1 Internetselainta 75,1 0,0 10,0 20,0 30,0 40,0 50,0 60,0 70,0 80,0 90,0\n11 Liite 3 n yhteisöverkon käyttäjäkyselyn tuloksia 11 Miten käytän nettiä ei mainintaa haen netistä ystäviä ja samanhenkisiä toimitan omia/yritykseni/ yhteisöni nettisivuja käytän sähköpostia seuraan ajankohtaisia uutispalstoja ja verkkolehtiä chattailen osallistun keskustelupalstoille katselen videotiedostoja (trailereita ym.) haen omaan asuinalueeseen liittyvää tietoa haen harrastuksiin liittyviä tietoja haen työhön/ opiskeluun liittyvää tietoa surffailen huvikseni 11,0 6,4 11,0 11,8 16,2 12,2 37,7 34,3 55,7 52,5 60,3 70, % Viimeisessä kysymyksessä kysyttiin, mitä palveluja vastaaja käyttää internetissä. Vastaaja sai valita useita vaihtoehtoja. Ei ollut mitenkään yllättävää, että sähköposti oli suosituin palvelumuoto. Työhön, opiskeluun ja harrastuksiin liittyvän tiedon hakeminen kuulunee jo internetin "peruskäyttöön". Yli puolet tunnustaa reilusti myös surffailevansa huvikseen. Oman asuinalueen asioista oltiin myös kiinnostuneita. Voidaan vetää johtopäätös, että hieman vajaa 3 vastaajista vierailee Maunulan kotisivuilla ainakin silloin tällöin, sillä esim. Helsingin kaupungin omilta sivuilta kaupunginosakohtaisia tietoja ei helposti löydy (eikä sitä usein ole olemassakaan). Netin käyttö mielletään edelleenkin aika yksisuuntaiseksi mediaksi, kaikki eivät selvästi haluakaan toimia "sisällöntuottajina" eli osallistua aktiivisesti keskusteluihin tai luoda sisältöjä. Ystävien haku netistä ja chattailu lienee enemmän nuorison suosimaa toimintaa netissä, ja näiden vastausten vähyys kertoo myös n käyttäjien ikäjakaumasta. n seniorikouluttaja kertoikin, että vanhempi väki arasteli ja kursaili kovasti keskustelupalstoille kirjoittamista vaikka se olisi sitten ollut se oma muutaman hengen suljettu harjoittelupalsta. "Kun ei minulla ole mitään hienoa ja tärkeää asiaa kerrottavana". Toimintakulttuuri tässä suhteessa on nuorilla ja vanhemmalla väellä vielä kovin erityyppinen. HR/\nValokopiot, printit, faksit\n1/11 Raportti: Asukastila Mediapajan käyttö syksyllä 22 Tässä raportissa on kaksi osaa. Ensimmäisessä osassa käydään läpi vuoden 22 kävijätilastoja tammikuulta lokakuun loppuun ja arvioidaan Mediapajan\nVastaus Lukumäärä Prosentti 20% 40% 60% 80% 100% Vastaus Lukumäärä Prosentti 20% 40% 60% 80% 100% Vastaus Lukumäärä Prosentti 20% 40% 60% 80% 100%\nBlogit kunniaan 2008 -kysely Yhteenvetoraportti N=1049 Julkaistu: 28.4.2008 Vertailuryhmä: Kaikki vastaajat Kuinka usein luet blogeja? 1. En koskaan 57 5,43% 2. Harvemmin kuin kerran viikossa 135 12,87%\nSMOTO MP2016-tutkimus Suomalaisen motoristin profiili Moottoripyöräily Suomessa MP-ajoneuvoveron vaikutus moottoripyöräilyyn SMOTO, Jari Kielinen Suomalaisen motoristin profiili SMOTO MP2016-tutkimus 2\nLiikunnan AMK-tutkinnon tutkintonimikekysely\nNuoriso- ja Liikunta-alan asiantuntijat ry Liikunnan AMK-tutkinnon tutkintonimikekysely Yhteenveto tuloksista OPISKELIJATOIMIKUNTA Liikunnan AMK-tutkinnon tutkintonimikekysely Yhteenveto tuloksista ESIPUHE